Heyreddin Barbarossa : Ketua Armada Laut Uthmaniyah Yang Dilupakan

Apabila disebut nama Barbarossa pasti akan terbayang di minda pembaca seorang watak lanun di filem Pirate of Carribean  yang bernama Hector Barbarossa. Tetapi tahukah anda nama Barbarossa memang wujud dalam dunia Islam dan beliau merupakan ketua armada yang digeruni oleh seluruh Eropah? Bahkan tidak mustahil, watak dalam filem ini diinpirasikan daripada Heyreddin Barbarossa.

Ketakutan Eropah terhadap panglima Islam ini menyebabkan beliau disebut Il Diavalo yang bermaksu Si Syaitan dan ibu-ibu di Eropah sering menakutkan anak-anak mereka yang nakal dengan nama Barbarossa. Golongan penyair eropah sering menggelar Barbarossa pemilik segala kejahatan. Apakah rahsia kehebatannnya sehingga beliau digeruni oleh seluruh Eropah? Insya-Allah saya berkongsi tentang kisah perjuangannya yang wajar dijadikan pembakar semangat dan iktibar kepada kaum Muslimin.

Pada 1492, berakhirlah kerajaan Islam di Granada apabila pemerintah di Granada telah menyerah kalah kepada Raja Ferdinan II dari Aragon dan ratu Isabella. Golongan Kristian ini telah melakukan kekejaman apabila membunuh dan membakar orang Islam secara besar-besaran. Mereka juga memaksa kaum Muslimin di sana untuk masuk ke agama Kristian. Hal ini menyebabkan penghijrahan besar-besaran orang Islam ke kawasan Afrika Utara kerana tidak tahan dizalimi oleh Kerajaan Sepanyol dan Portugal.

Kejayaan ini menyebabkan kerajaan Sepanyol dan Portugal terus menyerbu wilayah Islam di pantai Afrika Utara dan kawasan-kawasan di sekirarnya. Kerajaan-kerajaan Islam di Maghribi, Tunisia dan kawasan-kawan sekitarnya dilihat tidak mampu menghadapi golongan salibis ini yang semakin berkuasa.

Kerajaan Sepanyol pada waktu itu berjaya merebut kawasan-kawasan yang strategik seperti Perlabuhan Ceuta di Maghribi dan Aljir di Algeria. Mereka juga berjaya membina kubu-kubu yang kuat di kawasan itu sehingga menyukarkan kerajaan Islam di kawasan Afrika Utara untuk merampas kembali wilayah itu.

Gerakan jihad menentang dua kerajaan Salibis iaitu Portugal dan Sepanyol dilihat tidak teratur sehingga lahirlah dua pahlawan Islam yang digelar Barbarossa bersaudara iaitu Heyreddin Barbarossa dan Oruc Babarrosa. Kedua pahlawan Islam ini berjaya menyatupadukan umat Islam di Algeria untuk mengahalang Portugal dan Sepanyol dari terus meluaskan jajahan mereka ke atas kota pelabuhan dan kota di Afrika Utara.

Dalam menghadapi golongan penjajah kedua pahlawan Islam ini telah menggunakan kaedah gerila di laut bagi menghadapi kapal-kapal Portugal, Sepanyol dan kesartia John The Baptist. Hal ini kerana mereka tidak memiliki keupayaan yang mencukupi bagi melancarkan serangan terhadap golongan salibi ini. Walaubagaimana pun Barbarossa bersaudara ini berjaya menimbulkan kegerunan dalam kalangan  orang-orang Eropah walaupun pada awalnya mereka tidak mendapat dukungan daripada mana-mana  kerajaan Islam.

Golongan penyair Eropah sering menggelar Barbarossa pemilik segala kejahatan dan perompak yang tiada tandingannnya di dunia ini. Bahkan golongan orientalis juga sering menggambarkan kedua-dua Mujahidin Islam ini sebagai lanun. Hal ini bertentangan dengan fakta sejarah bahawa kedua mujahidin ini tidak akan menyerang kapal melainkan kapal Eropah yang menyerang  Muslim sahaja. Oleh itu, marilah kita mengenal perjuangan Barbarossa bersaudara ini dan belakang mereka.

Barbarosa bersaudara ini merupakan gelaran yang diberi kepada dua orang adik beradik iaitu Hizir (Heyreddin) dan Oruc. Mereka berdua dilahirkan di Pulau Lesbos atau Pulau Mytilene yang merupakan gugusan pulau yang terdapat di Turki. Bapa mereka berdua merupakan veteran perang di zaman Sultan Mehmed II (Muhammad Al-Fatih)  yang mendiami Pulau Lesbos setelah penaklukan Pulau itu oleh Sultan Mehmed II pada tahun 1462 M. Ibu mereka berdua merupakan seorang wanita Andalus.

Melalui Ibunyalah, kedua adik beradik ini bersemangat tinggi untuk menghadapi Sepanyol dan Portugal yang telah melakukan kekejaman di rantau Andalus. Semenjak dari kecil kedua adik beradik ini telah dididk akan ilmu-ilmu berkaitan perkapalan dan lautan sehingga mereka menjadi orang-orang laut yang mahir. Oruc dan Hizir (Heyreddin) juga mempuyai dua orang adik yang turut merupakan pejuang Islam yang bernama Ishak dan Ilyas.

Konflik yang berlaku antara Barbarossa bersaudara ini dengan kapal-kapal Eropah bermula apabila kapal dagang Oruc telah dirompak oleh kapal kesatria Saint John. Namun Aruc telah berjaya melarikan dan berazam untuk berjihad melawan kapal-kapal Eropah. Oruc telah mengajak adiknya Hizir (Heyreddin) untuk turut sama menyertai gerakan jihadnya.

Persetujuan Hizr menyebabkan bermula sebuah gerakan jihad Saudara Barbarosa walaupun pada mulanya gerakan mereka kekurangan kelengkapan alat senjata dan hanya memiliki sebuah kapal. Namun kemahiran Barbarosa bersaudara telah menyebabkan mereka merupakan antara armada yang digeruni dan ditakuti di lautan mediteranean sehingga mendapat gelaran Barbarossa (janggut merah).

Pada peringkat awal gerakan jihad lautan Barbarossa bersaudara  lebih tertumpu pada kepulauan kecil yang terletak di kawasan berhampiran denngan tempat kelahiran mereka berdua sahaja. Namun kemaraan Kuasa besar Kristian Iaitu Sepanyol dan Portugal melawan kaum Muslimin di Afrika Utara pada awal abad 16 M telah menyebabkan Barbarossa bersaudara ini memindahkan kegiatan mereka ke wilayah tersebut. Lebih-lebih lagi Portugal dan Sepanyol telah berjaya menakluk kawasan yang strategik dan kota pelabuhan di Afrika Utara.

Kedua-dua Barbarossa ini telah mencapai beberapa siri kemenangam terhadap lanun kristian sehingga mendapat perhatian daripada kerajaan Islam di Afrika Utara. Hal ini terselah apabila Sultan Tunis iaitu Sultan al-Hafsi telah menghadiahkan Pulau Jarbah yang terletak di Teluk Gabes sebagai markas kepada mereka dan Sultan akan mendapat seperlima daripada rampasan perang barbarosa bersaudara.

Selain itu, Pulau Giglio yang terletak di arah barat laut dari kota Roma juga dikatakan sebagai Markas tentera angkata laut mereka. Melalui dua pengkalan atau markas rahsia ini, Barbarossa bersaudara bersama anak buah kapal mereka ini berjaya menyerang kapal Kristian di lautan Mediteranean dan menakluk beberapa kawasan di Afrika Utara.

Armada Barbarossa bersaudara juga telah  berjaya menakluk wilayah -wilayah di persisiran pantai Algeria dari Sepanyol dan boneka mereka seperti Aljir, Bajayah dan Jaljil pada sekitar 1510-an.  Penguasaan wilayah-wilayah ini memudahkan Barbarosa bersaudara membebaskan dan membantu kaum Muslim dan Yahudi yang lari dari Andalusia. Terdapat juga golongan pelarian yang telah menyertai angkatan tentera mereka.

Terdapat sejarawan mengatakan bahawa penguasaan Barbarosa.bersaudara ke atas Algeria dan Tunisia ini tiada kaitan dengan pemintaan penduduk di sana. Hal ini kerana terdapat kerajaan Muslim sendiri yang ingin menghalau Barbarossa bersaudara sendiri. Namun dakwaan ini silap kerana kedatangan mereka memang dijemput oleh penduduk tempatan untuk menghadapi serangan ganas tentera Sepanyol.

Hujah bahawa terdapat pemimpin Muslim di sana yang ingin mengusir mereka berdua dapat dipatahkan apabila pemimpin-pemimpin ini disingkirkan oleh Barbarosa bersaudara demi menyatupadukan negara Algeria. Hal ini, kerana sebelum ini negara Algeria terdiri daripada kerajaan kecil yang berpecah-pecah. Sejumlah penduduk dan beberapa pemimpin tempatan turut menyokong dasar ini dan ikut serta dalam serangan dilancarkan kerana merasai bahaya akan tentera Sepanyol.

Pakatan Bersama Uthmnaiyah

Kejayaan Barbarossa bersaudara ini menyebabkan terdapat beberapa Sultan atau pemerintah di kawasan Afrika Utara berasa terancam akan kedududkan mereka. Sultan Salim Al-Toumi iaitu pemerintah di Algeria telah menghalau Barbarossa bersaudara dari Algeria pada tahu 1516 M kerana berasa terancam dengan gerakan jihad mereka membebaskan wilayah-wilayah di Algeria daripada Sepanyol.

Tindakan Sultan Salim Al-Toumi menyebabkan Oruc Barbarossa mengambil keputusan untuk menggulingkan pemerintahannya kerana pada pandangannnya Algeria merupakan kawasan yang strategik bagi menghadapi kerajaan Sepanyol dan sekutunya. Kejayaan ini menyebabkan Saudara Barbarosaa berkuasa di seluruh Algeria dan kawasan Tunisia serta menjadi pemerintah di sana.

Keadaan ini menyebabkan mereka terpaksa berhadapan dengan cabaran untuk menstabilkan kawasan Algeria dan Tunisia. Keadaan bertambah buruk apabila Oruc Barbarossa syahid ketika operasi menawan Tlemcen pada tahun 1518 M daripada penguasa di sana yang bersekutu dengan Sepanyol.

Kesyahidan Oruc Barbarossa menyebabkan adiknya Heyreddin Barbarossa (Hizir) memimpin negaranya dan armada lautnya tanpa abangnya. Heyreddin kini berada dalam keadaan yang sulit dengan kesyahidan abangnya. Disamping itu beliau juga harus menghadapi kekuatan armada Sepanyol dan pemimpin tempatan yang tidak menyokong mereka. Sepanyol ketika itu baru sahaja menerima raja baharu yang bernama Charles V cucu kepada Ferdinand penakluk Granada. Walaupun baru berusia 16 tahun, Charles memperlihatkan permusuhannya dengan Empayar Uthmaniyah dan Barbarossa sehingga keadaan di Lautan mediteranean menjadi semakin panas.

Kesulitan ini menyebabkan Heyreddin Barbarossa memerlukan pakatan baharu yang boleh menjamin keamanan, kestabilan, gerakan jihad wilayahnya. Oleh kerana itu, beliau melihat Kerajaan Turki Uthmaniyah yang berada di bawah pemerintahan Sultan Selim I merupakan calon yang paling sesuai atas beberapa sebab iaitu:

1. Kerajaan Turki Uthmaniyah mempunyai pengaruh yang besar di Laut Mediteranean.

2. Pemimpin-pemimpin di Afrika utara lebih mendokong kerajaan Turki Uthmaniyah

3. Melihat kemenangan-kemengan yang dicapai oleh Kerajaan Turki Uthmaniyah semenjak penaklukan Konstantinopel.

4. Kerajaan Turki Uthmaniyah telah menyatakan ksediaan membantu mereka dan saki-baki umat Islam di Andalus semenjak Oruc Barbarossa masih hidup lagi.

Terdapat ahli sejarawan menyatakan pakatan antara kerajaan Uthmaniyah dan Barbarossa telah bermula semenjak 1514 M lagi iaitu setelah Oruc dan Heyreddin Menakluk kota perlabuhan di Jijel. Barbarossa bersaudara telah menghantar sejumlah harta permata yang diperolehi ketika penaklukan Jijel, kepada Sultan Selim I.

Sultan Selim I telah menerima hadiah mereka dan membalas dengan penghantaran 14 kapal perang yang lengkap dengan tentera dan senjata. Pakatan pada tahun 1519 M itu dilakukan untuk mengeratkan lagi hubungan antara kedua kerajaan dan menjadikan Algeria sebagai wilayah di bawah naungan Kerajaan Turki Uthmaniyah. Hasrat ini pasti disukai Sultan Selim I kerana baginda ketika itu lebih memfokuskan perluasan wilayah di Timur bagi menghalang serangan Sepanyol, Portugal dan kesatria John pada wilayah itu.

Langkah yang diambil oleh Heyreddin Barbarossa untuk menjadikan Algeria berada di bawah pemerintahan kerajaan Uthmaniyah ialah mengarahkan pengutusan surat kepada Sultan Selim I yang baru sahaja pulang ke Istanbul dari Mesir. Surat yang bertarikh dalam tempoh antara 26 Oktober hingga 3 November 1518 M ini masih tersimpan dalam pusat ,anuskrip sejarah di Dewan Tokapi nombor 4656, Istanbul.

Menurut catatan yang terdapat dalam surat itu, Heyreddin Barbarossa menyatakan hasratnya untuk hadir ke Istanbul bagi membentangkan isu-isu mengenai Algeria kepada Sultan Selim I. Namun beliau tidak berkesempatan hadir ke sana hasil permintaan pemimpin-pemimpin di kota sana yang sebagai langkah berjaga-jaga menghadapi serangan Sepanyol. Pemimpin kota ini telah meminta Heyreddin menghantar wakil duta sebagai wakil ke sana.

Surat ini turut mewakili kesemua Hakim, khatib, fuqaha’, imam, pedagang dan pemimpin masyarakat serta seluruh ahli masyarakat Algeria. Surat ini juga turut dinyatakan hasrat mereka untuk tunduk di bawah pemerintahan kerajaan Uthmaniyah. Utusan penghantaran surat ini diketuai oleh ulama, panglima dan pemimpin politik yang bernama Abu Al-Abbas Ahmad bin Qadi. Wakil ini telah menceritakan temtang keadaan yang dihadapi Algeria dan ancaman dari Sepanyol dan sekutunya.  Mereka juga turut menyatakan perjuangan jihad Oruc menentang kaum kuffar sehingga syahidnya Oruc ketika pengepungan Sepanyol di Tlemecen. Penduduk Algeria juga menyebut pribadi Heyreddin Barbarossan dalam surat itu iaitu:

“Oruc kemudian digantikan oleh adiknya, pejuang di jalan Allah Abu Tuqa Heyreddin. Heyreddin berjaya mengambil alih tempat abangnya dengan baik dan beliau kini berjuang mempertahankan kami. Kami kenali beliau sebagai seorang yang adil, sakasama dan patuh menurut ajaran Nabi yang mulia. Beliau menyanjung tinggi dan menghormati kedudukan Tuanku (Sultan Selim I). Beliau menyerahkan segala jiwa raga dan harta beliau dalam jihad demi mencapai keredaan Tuhan segala manusia dan memartabatkan kalimah Allah. Harapan beliau ialah supaya kerajaan tuanku sentiasa berdiri megah dan teguh. Kami amat menyayangi beliau dan berdiri teguh bersama beliau. Kami dan ketua kami bersedia berkhidmat untuk Tuanku. Seluruh penduduk Barjayah di timur dan barat sentiasa sedia berkhidmat untuk tuanku.”

Al-Shalabi telah merumus isi surat utusan itu dengan:

1. Heyreddin merupakan pemerintah Islam yang tertinggi di Afrika Utara. Beliau menghormati dan melaksanakan segala asas syariat Islam

2. Tindakan beliau lebih tertumpu kepada memimpin serangan jihad terhadap tentera Kristian

3. Beliau menyanjung tinggi dan menghormati empayar Uthmaniyah dan semua sultan Uthmaniyah

4. Surat ini menunjukkan bahawa penduduk tempatan bersatu padu dan penduduk Islam algeria mempunya matlamat yang jelas.

Apabila menerima surat daripada Heyreddin, Sultan Selim I telah menerima permohonan mereka untuk berada di bawah pemerintahan Kerajaan Uthmaniyah dan Heyreddin Barbarossa telah dianugerahkan darjat Beylarbek (gabenor) di Algeria. Beliau kini turut menjadi ketua angkatan tentera yang tertinggi di rantau itu. Algeria turut menjadi wilayah naungan kerajaan Uthmaniyah dan musuh Luar yang menyerang Algeria akan dianggap musuh Uthmaniyah.

Sultan Selim I turut menghantar 2000 orang tentera Janissari berserta sebuah meriam ke Algeria. Semenjak 1519, tentera Janissari telah mempengaruhi kehidupan politik dan ketenteraan di Afrika utara. Sultan Selim I juga telah membenarkan masyarat Islam di wilayahnya berhijrah ke Algeria untuk menyertai gerakan jihad di sana secara sekarelawan dan akan diberi keistimewaan yang sama seperti golongan janissari jika mereka menyertai barisan tentera di sana. Keputusan Sultan Selim I telah menyebakan ramai masyarakat Muslim dari Anatolia berhijrah ke Algeria. Al-Shalabi juga telah menyenaraikan kesan-kesan keputusan Sultan Selim I iaitu:

1. Algeria secara rasmi di bawah kuasa Uthmaniyah sejak tahu 1519. Nama sultan Selim turut disebut ketika khutbah dan dicetak dalam mata wang.

2. Penghantaran temtera Uthmaniyah adalah atas memenuhi kehendak penduduk Algeria bukan secara paksaan.

3. Algeria merupakan wilayah afrika utara pertama di bawah Kerajaan Uthmaniyah.

Dengan ini maka Algeria telah menjadi pusat gerakan jihad empayar Uthmaniyah di lautan Mediteranean. Dari wilayah ini, kerajaan Uthmaniyah menjalankan gerak kerjanya menawan seluruh Afrika Utara di bawah pimpinan Heyreddin Barbarossa. Collin Imber menyatakan bahawa pakatan ini memulakan konflik yang panjang antara Sepanyol dan Uthmaniyah di Laut Mediteranean. Sesungguhnya Sultan Selim I telah memulakan gerakan jihad Uthmaniyah di Afrika Utara yang akan diteruskan oleh anaknya Sultan Sulaiman Al-Qanuni.

Cabaran Politik Baru Di Algeria

Dalam situasi politik yang baru ini Heyreddin Barbarossa telah menghadapi cabaran daripada dua pihak iaitu:

A. Sepanyol

Heyreddin Barbarossa perlu menghalau kerajaan Sepanyol daripada wilayah jajahan mereka sepertimana yang dilakukan olehnya sebelum ini bersama abangnya Oruc Barbarossa demi menyelamatkan kaum Muslimin daripada kejahatan Kerajaan Sepanyol di Afrika Utara sepertimana yang dilakukan oleh mereka di Andalus.

Pada tahun 1529 M (pada waktu ini kerajaan Turki Uthmaniyah berada dibawah pemerintahan Sultan Sulaiman Al-Qanuni, menggantikan bapanya Sultan Selim I pada tahun 1520 M), Heyreddin Barbarossa telah mencapai kejayaan yang besar apabila beliau telah menawan kota Bainun daripada Sepanyol yang terletak di Pulau yang berdekatan dengan Algeria.

Beliau telah melakukan serangan kota itu selama 20 hari dengan serangan meriam sehingga menyebabkan benteng kota itu runtuh. Beliau juga ketika itu mempunyai kekuatan sebanyak 45 buah kapal yang menggempur persisiran pantai. Penawanan ini memberi impak yang positif kepada Algeria kerana setelah kejayaan ini pelabuhan Algeria merupakan ibu kota yang terbesar di wilayah barat tengah dan dinanggap Ibu kota di Afrika Utara setelah kesemua kota di Afrika Utara tunduk di bawah Kerajaan Turki Uthmaniyah

B. Pihak Dalaman

Heyreddin Barbarossa menghadapi konflik dengan suku-suku Ziyan, Hafs dan lain-lain ketila beliau berusaha menyatukan kaum Muslimin di Algeria. Dalam mengatasi cabaran ini, Heyreddin telah menundukkan wilayah mereka kepada Kerajaan Turki Uthmaniyah. Pemimpin-pemimpin di wilayah ini mula tunduk di bawah pemerintahan empayar  Uthmaniyah kerana ingin berlindung daripada Kerajaan Sepanyol setelah mereka dipaksa memeluk Kristian.

Kejayaan Heyreddin Barbarossa menghadapi cabaran ini menyebabkan beliau berjaya meletakkan tapak kukuh bagi sebuah negara baru di Algeria. Hal ini diperkuatkan lagi dengan bantuan daripada Sultan Sulaiman Al-Qanuni. Bantuan yang diterima memudahkan Heyreddin melancarkan serangan di perairan Sepanyol. Hasil serangan ini berhasil menyelamatkan kaum Muslimin yang dizalim di Andalus.

Pada tahun 1529 M juga Heyreddin telah mengarahkan 36 buah kapal kerajaan Uthmaniyah melancarkan 7 siri serangan ke perairan Sepanyol di barat Lautan Mediteranean. Beliau juga berjaya mewujudkan hasil ekonomi yang kukuh di Algeria hasil daripada antuan kerajaan Uthmaniyah, cukai, tawanan, hasil perang, zakat, usyur, jizyah, fai’, kharaj serta bayaran yang diberi oleh ketua suku di Algeria yang menjadi sumber pendapatan Algeria sendiri.

Kerajaan Sepanyol pada waktu itu merasai kesan buruk hasil serangan Heyreddin Barbarossa. Sepanyol ketika itu diperintah oleh Charles V yang turut merupakan Raja Empayar Suci Roman yang wilayahnya merangkumi Sepanyol, Belgium, Belanda, Jerman dan Austria serta Itali. Kerajaan Suci Roman pada waktu itu berperanan mempertahankan golongan Kristian Eropah daripada Kerajaan Turki Uthmaniyah. Dalam menghadapi kerajaan Uthmaniyah di afrika Utara, raja Charles V telah menghantar perisik ke Afrika Utara pada tahun 1533 M.

Risikan mereka mendapati Kerajaan Hafsi di Tunisia bersedia berkerjasama Dengan Charles V bagi menghadapi Kerajaan Uthmaniyah. Perisik ini turut memberi amaran bahawa sekiranya kerajaan Uthamaniyah berjaya menguasai Tunisia, wilayah afrika akan mudah dikuasa kerajaan Uthmaniyah dan perancangan mendapatkan Andalus kepada kaum Muslimin kembali mudah dilaksanakan.

Kerajaan Hafsi pada waktu itu berada di ambang kejatuhan. Sultan mereka yang bernama al-Hassan telah bertindak kejam terhadap rakyatnya. Beliau turut membunuh adik beradiknya yang dilihat mengancam kedudukannya sebagai sultan. Keadaan ini menyebabkan rakyat di Tunisia mula menentang pemerintahannya. Adik Sultan yang bernama Rashid telah melarikan diri ke Algeria dan meminta bantuan kepada Heyreddin. Permintaanya beliau telah dipersetujui Heyreddin atas beberapa sebab iaitu:

1. Kelemahan kerajaan Hafsi

2. Kedudukan Tunisia yang strategik kerana kawasannya berdekatan dengan selat Sicily. Kejayaan di Tunisia akan memudahkan Heyreddin menguasai selat itu bagi memudahkan perhubungan timur dan barat laut mediteranean.

3. Menyatupadukan wilayah barat Islam di bawah pemerintahan kerajaan Turki Uthmaniyah agar membolehkan mereka menguasai Andalus.

Impian Menakluk Sepanyol Dan Pertemuan Mengasyikkan

Setelah berjaya mengusai Belgrade dan menundukkan kerajaan Hungaria di bawah naungan kerajaan Turki Uthmaniyah, Sultan Sulaiman Al-Qanuni memasang impian untuk menawan Sepanyol. Namun bergitu seseorang yang mahir akan selok belok negara Sepanyol diperlukan untuk menjayakan cita-cita agung Sultan Sulaiman ini.

Akhirnya baginda membuat keputusan untuk memilih Heyreddin kerana beliau sering melancarkan serangan ke atas negara Sepanyol dan menawan beberapa negara arab di afrika utara daripada Sepanyol serta pengiktirafannya terhadap kerajaan Turki Uthmaniyah semenjak zaman Sultan Selim I lagi.

Oleh itu Sultan Sulaiman telah menghantar sepucuk Surat untuk  meminta Heyreddin Barbarossa datang ke Istanbul untuk berjumpa dengannya. Baginda juga mengarahkan agar Heyreddin melantik pemangkunya di Algeria sepanjang ketiadaanya di wilayah itu.  Setelah menerima surat daripada Sultan Sulaiman, Heyreddin telah mengadakan mesyuarat agung yang dihadiri oleh pembesar serta para ulama. Heyreddin membacakan surat itu kepada mereka dan menyatakan bahawa surat itu tidak boleh diabaikan.

Apabila Andrea Doria ketua armada Laut Republik Genoa mengetahui mendengar hasrat Sultan Sulaiman Al-Qanuni untuk menawan Sepanyol dan menjemput Heyreddin untuk menjayakan misinya maka beliau beliau merancang untuk menggagalkan pertemuan itu. Adrea Doria telah menyebarkan khabar bahawa Kerajaan Sepanyol menyerang Algeria kepada tawanan Kristian Sepanyol di sana dan akan membebaskan mereka sekiranya penawanan itu berjaya. Berita ini memberikan semangat kepada tawanan sepanyol sehingga mereka melancarkan tentangan kepada Heyreddin.

Heyreddin telah menghukum bunuh tawanan ini demi mengelakkan ancaman yang berbahaya daripada mereka. Heyreddin telah menambahkan jumlah kota pertahanan di Algeria demi mengukuhkan keselamata kota ini. Pada tahun 1533 M, Heyreddin telah menuju ke Istanbul. Beliau telah melantik Hasan Agha al-Tushi sebagai pemangkunya di Algeria.

Heyreddin telah belayar ke Istanbul melalui timur Laut Mediteranean. Beliau belayar bersama 44 buah kapal. Dalam perjalanan, Heyreddin telah mengalahkan armada laut kerajaan Hasburg berdekatan kawasan Morea. Heyreddin telah singgah di kota  Bairwazan. Ketibannya disambut oleh penduduk kota itu yang takut akan ancaman Adrea Doria. Apabila tiba di kota Awarain, Heyreddin telah berjumpa dengan armada laut Sultan Sulaiman dan berangkat bersama sehingga tiba di kota Qarwan. Di sana Heyreddin menulis surat kepada Sultan Sulaiman di Istanbul untuk meminta izin agar dapat berjumpa dengan baginda. Sultan Sulaiman berasa gembira akan kedatangan Heyreddin setelah menerima surat yang diberikan kepadanya.

Apabila tiba di Istanbul, Heyreddin telah melepaskan tembakan meriam sebagai tradisi untuk menunjukkan kedatangannya. Apabila menghadap Sultan Sulaiman, Heyreddin dan pengiring utamanya telah diberi anugerah yang melimpah ruah daripada Sultan.

Mereka juga ditempatkan di salah sebuah istana dan dibawa melawat ke kawasan industri. Sultan Sulaiman juga telah melantik Heyreddin Sebagai Kapudan Pasha iaitu gelaran bagi ketua armada Kerajaan Turki Uthmaniyah. Jawatan ini memberikan Heyreddin kuasa penuh dalam misi untuk menawan Andalus.

Sultan Sulaiman juga telah bermesyuarat dengan Heyreddin Barbarossa dan menekan kepentingan pembukaan Kota Tunisia yang dianggap sebagai pebagai pelan Strategik buat kerajaan Uthmaniyah menawan semula Andalus. Tunisia merupakan wilayah yang strategik buat kerajaan Turki Uthmaniyah kerana:

1. Kedudukan geografi yang terletak di tengah perairan Afrika Utara. Ia juga terletak di pertengahan antara Algeria dan Tripoli. Ia juga terletam berhampirah dengan Itali yang merupakan wilayah empayar Suci Roman. Dan kedudukannya berdekatan dengan Sepanyol dan Pulau Malta yang merupakan pusat kesatria John the Baptist.

2. Kota pelabuhan Tunisia membolehkan Empayar Uthmaniyah menguasai hubungan laut di Mediteranean.

Kemenangan Charles

Setelah selesai pembentukan armada yang baru, Heyreddin telah membawa armadanya daripada Dardanelle ke perairan Itali Selatan. Beliau telah menyerang musuh-musuh di perairan sana. Heyreddin telah menuju ke arah Pulau Sicily dan berjaya menawan Coron dan Lepanto. Setelah mencapai kejayaan di Perairan Selatan Itali, Heyreddin telah mensasarkan Tunisia bagi melaksanankan hasrat Kerajaan Turki Uthmaniyah untuk membebaskan kawasan afrika Utara daripada Sepanyol sebelum menawan kembali Andalus.

Apabila tiba di perairan Tunisia, Heyreddin dan armadanya segera memasuki Kota Inabah untuk memperoleh bekalan. Armada Heyreddin juga menawan kawasa Banzarat dan Halaq al-Waad tanpa sebarang tentangan sengit. Di Halaq al-Waad, Heyreddin disambut oleh golongan khatib dan ulama.

Apabila tiba Tunisia, sultan kerajaan Hafsi iaitu Sultan Hasan bin Muhammad melarikan diri ke Sepanyol. Oleh itu Heyreddin mengisytiharkan kekuasaan Kerajaan Uthmaniyah ke atas wilayah Tunisia dan melantik adik Sultan Hasan iaitu putera Rashid menguruskan wilayah ini pada tahun 1534 M. Oleh Kerajaan Uthmaniyah telah mengusai seluruh rantau barat laut Mediteranean.

Namun penguasaan Kerajaan Uthmaniyah terhadap Tunisia tidak begitu lama apabila pada Tahun 1535 M kerajaan Sepanyol telah menyerang kembali Tunisia. Keadaan Kerajaan Uthmaniyah yang mengalami pergolakan di Eropah dan konflik perang dengan kerajaan Syiah Safawi di Iran memberikan peluang keemasan kepada Sepanyol untuk melakukan serangan ini.

Pada awalnya Raja Sepanyol dan kerajaan suci Roman  iaitu Charles V berbelah bahagi sama ada melakukan serangan ke atas Algeria atau Tunisia. Namun hasil permohonan Sultan Hasan bin Muhammad yang tewas sebelum ini dan keinginan Charles mengusir Uthmaniyah dari Tunisia menyebabkan beliau memilih Tunisia.

Raja Charles V telah memimpin armada Sepanyol yang terdiri daripada 500 buah kapal dan 30 ribu tentera yang terdiri daripada rakyat Sepanyol, Belanda, Jerman , Napoli dan Sicily. Armada ini telah menuju ke Tunisia melalui perlabuhan Barcelona. Peperangan yang sengit telah berlaku antara pihak Heyreddin dan Sepanyol yang berakhit dengan kemenangan Sepanyol.

Kerajaan Sepanyol telah mengusai Tunisia disebabkan kekuatan tentera Heyreddin tidak mencukupi bagi menghadapi tentera kristian ini. Tentera Islam ketika itu hanya berjumlah jumlah 7 ribu tentera Uthamaniyah bersama Heyreddin dan 5 ribu rakyat Tunisia. Kemenangan ini mennyebabkan Sepanyol mengusai perlabuhan utama Tunisia iaitu Halaq al-Waadi. Sepanyol telah melantik kembali Sultan Hasana bin Muhammad kembali untuk mentadbir wilayah Tunisia. Apabila kembali ke Sepanyol, Charles disambut sebagai seorang wira dan pemenang.

Jihad Diteruskan

Pada tahun 1536,  kerajaan Turki Uthmaniyah di bawah Sultan Sulaiman Al-Qanuni telah mengadakan pakatan dengan kerajaan Perancis di bawah pimpinan Raja Francis I untuk menghadapi musuh yang sama iaitu Kerajaan Suci Roman di bawah pimpinan Raja Sepanyol iaitu Raja Charles V yang turut memiliki konflik dengan Raja Francis I untuk merebut takhta empayar Suci Roman. Pada tahun 1537, Sultan Sulaiman dan Raja Francis I merancang untuk melancarkan Serangan ke atas gabungan  wilayah empayar suci roman di Itali. Rancangan yang disusun ialah:

Namun rancangan ini gagal kerana kerana Raja Francis tidak melaksanakan rancangan menyerang Itali kerana desakan masyarakat Kristian. Pada bulan Ogos, Sultan Sulaiman mengubah rancangannya dengan melakukan Serangan ke atas Pulau Kerajaan Venisia di Corfu. Namun serangan ini menemui kegagalan dan perang terhadap kerajaan Venisia di kepulauan Agea terus berlangsung.

Pada tahun 1538, Armada Uthmaniya di bawah pimpinan Barbarossa berjaya menawan pulau-pulau kerajaan Venisia di Agea seperti  Naxos, Paros, Santorini dan Andros. Kekalahan demi kekalahan menyebabkan kerajaan Venisia mencari sekutu dan pada bulan Februari gabungan Liga Suci dari Pope III, raja charles V, Raja Ferdinand dari Austria dan Venisia terbentuk.

Gabungan sebanyak 600 kapal ini berjaya merebut Kotor di Pantai Dalmasia. Akhirnya armada Uthmaniyah di bawah pimpinan Heyreddin Barbarossa dan Liga Suci di bawah pimpina Andrea Doria ini bertemu di teluk Prevesa, Heyreddin telah mengatur strategi dengan menyerang secara langsung. Walaupun bilangan tentera yang sedikit namun kapal-kapal Uthmaniyah mampu bergerak lebih laju dan meriam mereka mampu menembak dengan jarak yang lebih  jauh. Setelah beberapa jam armada Uthmaniyah mencapai kemenangan dengan menlumpuhkan  separuh armada liga Suci. Kemenangan ini mengejutkan ini menyebabkan Andera Doria dan bala tenteranya mengundurkan diri.

Kemengan ini adalah kemengan paling terkenal Heyreddin Barbarossa menurut Collin Imber. Setelah itu, Heyreddin berjaya menawan Kotor kembali dan perang berakhir pada tahun 1540. Perjanjian telah dilaksanakan menyebabkan Venisia menyerahkan pulau2 ditawan Heyreddin di Agea kepada Kerajaan Turki Uthmaniyah di bawah pimpinan Sultan Sulaiman Al-Qanuni.

Pada tahun 1543, pakatan antara kerajaan Uthmaniyah dan Perancis diteruskan. Panglima Perancis Iaitu Putera Francis De Borbon berada di bawah Heyreddin Barbarossa yang merupakan panglima tertinggi angkatan Pakatan Franco-Ottoman. Pada saat itu, Heyreddin telah menyerang Nice dan mengusir Duke Savoy pemerintah Nice.

Nice telah diserahkan semula di bawah kuasa Perancis. Setelah itu Heyreddin telah menjadikan Toulon sebagai markas armada Uthmaniyah. Raja Perancis telah mengarahkan penduduk kota meninggalkan kota itu dan kota itu diserahkan kepada orang Islam. Tindakan Perancis telah menimbulkan kemarahan Kristian. Tentera Islam terus berada dalam kota itu sehingga 1544.

Raja Charles telah melakukan serangan ke atas timur laut Perancis tetapi serangan ini gagal di tembok kota Chateau-Thierry. Oleh kerana kemasyuran Charles V semakin malap lebih lagi serangan ke atas Algeria menemui kegagalan pada tahun 1541 kepada rakyat Algeria di bawah pimpinan hasan agha Tushi. Maka beliau telah menandatangi perjanjian damai dengan Raja Francis I pada 18 September di kota Crept-en-Laonnais. Perjanjian menyebabkan Heyreddin telah berundur dari Toulon ke Istanbul.

Meskipun Perancis telah berdamai dengan Sepanyol, konflik Uthmaniyah-Sepanyol masih belum berakhir. Dalam perjalanan pulang ke Istanbul, Heyreddin telah berlabuh di Kota Genoa. Ketibaanya menimbulkan ketakutan Majlis Senat sehingga beliau diberi hadiah yang bernilai. Setelah itu Heyreddin telah menwan wilayah Sepanyol di Pulau Elba. Kota-kota seperti Lipari sepanjang persisiran pantai turut ditawan oleh Heyreddin Barbarossa. Ketibaanya di Istanbul dengan muatan kapal yang penuh dengan kekayaan disambut dengan penuh kegembiraan oleh penduduk.

Pada tahu 1546, Heyreddin Barbarossa telah meninggal dunia di Istanbul dengan aman. Beliau merupakan mujahid Islam yang berjaya membebaskan sebahagain besar wilayah Afrika Utara, penakluk kepulauan-kepulauan Venisia di Agea dan mengamankan lautan mediteranean. Kehilangannya  begitu dirasai oleh kaum Muslimin.

Menurut Al-Shalabi, Heyreddin telah menghantui masyarakat Eropah sehingga apabila mereka ternampak sesuatu dari jauh, mereka akan mengaitkannya dengan Heyreddin lalu diiringi dengan perbuatan seperti menjerit, melarikan diri. Apabila ombak memecahkan kapal, mereka menganggap Heyreddin melakukan sesuatu di laut sehingga kapal mereka tenggelam. Bahkan apabila berlaku jenayah, kecurian,keburukkan, kemusnahan, penyakit dan wabak maka Barbarossalah yang akan dipersalakan. Ratapan mereka telah diluahhkan dengan puisi di bawah:

Barbarossa Barbarossa,
Engkaulah punca segala keburukkan,
Segala kesakitan, kemudaratan, bencana dan kemusnahan,
Segalanya bepunca dari lanun ini yang tiada tandingan di dunia

Nota Editor: Artikel ini turut disiarkan secara bersiri di blog Revolusi Melayu Baru.


Deathstroke: Definisi Sebenar Antihero

Slade Joseph Wilson atau alter egonya Deathstroke merupakan seteru Teen Titans. Menyertai tentera Amerika Syarikat pada umur 16 tahun. Sukacita menawarkan diri untuk projek ketenteraan, dia dijadikan sebagai eksperimen yang memberinya kuasa luar biasa seperti kekuatan superhuman, kebolehan penyembuhan luka dengan pantas, dan tindakan refleks yang tinggi. Mata kanannya buta akibat ditembak oleh bekas isterinya, Adeline Kane.

Deathstroke merupakan antihero yang sering muncul di dalam DC Comics. Musuh kepada Batman dan juga ahli kepada Suicide Squad yang dikendalikan oleh Amanda Waller. Deathstroke merupakan salah satu musuh yang boleh menumpaskan Teen Titans berseorangan. Manusia biasa menggunakan 10 peratus kebolehan otak tetapi Deathstroke menggunakan 90 peratus. Antihero yang digeruni oleh kebanyakan superhero. Kebijaksanaannya berfikir sebagai seorang tactician, beliau layak untuk menewaskan Teen Titans dan Batman.

Sebenarnya, apa itu definisi antihero? Antihero tidak menyebelahi mana-mana pihak sama ada baik atau buruk. Mereka bertindak mengikut kepentingan diri mereka sendiri. Seperti Deathstroke, dia mampu menewaskan Teen Titans sekaligus namun dia tidak berminat kerana dia tidak mendapat pulangan apa-apa dari perkara tersebut. Di dalam filem Teen Titans : The Judas Contracts, Brother Blood telah mengupah Deathstroke untuk menangkap kesemua ahli Teen Titans. Jika dia mahu, sudah tentu dia boleh menghapuskan Teen Titans sekelip mata memandangkan dia tahu setiap kelemahan ahli-ahli Teen Titans.

Antihero juga berkait rapat dengan personaliti seseorang manusia itu sendiri. Di dalam kehidupan kita seharian, sudah tentu kita tidak terlepas untuk membuat kejahatan walau sedikit pun. Kerana itulah kita manusia yang sentiasa belajar dari kesilapan. Kebaikan dan kejahatan akan sentiasa menjadikan seseorang itu matang dalam kehidupan. Deathstroke, meskipun dia merupakan seorang antihero dia tetap juga mempunyai perasaan menyesal kerana tidak dapat menyelamatkan anaknya, Grant Wilson yang menyertai H.I.V.E dan mati akibat badan Grant tidak dapat menampung kekuatan yang diberikan oleh serum yang sama seperti Deathstroke. Sifat inilah yang menunjukkan Deathstroke masih juga merasakan perasaan kasih sayang. Di sini, kita dapat lihat kasih sayang seorang ayah akan membuatkan seseorang itu melakukan apa sahaja demi menyelematkan anaknya. Deathstroke tahu bahawa mengubah masa silam akan memberi impak pada masa depan dan sekarang, namun dia tetap tidak peduli.

Deathstroke cuba kembali ke masa silam untuk menyelamatkan Grant Wilson dengan ‘meminjam’ kelajuan luar biasa Wally West. Dengan kelajuan luar biasa sama seperti Wally West, Deathstroke mampu membunuh lima orang ternama dalam masa 60 saat. Deathstroke pernah menyoal Wally West siapakah Wally West jika dia bukan seorang The Flash. Wally West tidak menjawab pertanyaan Deathstroke dan melarikan diri.

Antihero mengetepikan sifat moral di dalam dirinya. Tidak kira salah atau benar, asalkan matlamatnya tercapai. Sikap tamak, mementingkan diri sendiri, menolak moral dan etika adalah ciri-ciri seorang antihero. Deathstroke merupakan salah seorang darinya meskipun dia pernah menggelarkan dirinya sebagai seorang supervillain.

Sumber:

Filem Teen Titans : The Judas Contract (2017)
Komik Teen Titans : The Lazarus Contract (2017)


Date Masamune: Naga Jepun Bermata Satu

Sejak kali pertama
gambaran portretnya terpampang di skrin televisyen lama yang disambungkan
PlayStation 2, penulis yang merenung wajahnya berulang-ulang kali, berasa
sungguh tertarik dan kagum dengan aura seorang karakter ini. Ya betul, tokoh
Daimyo tersohor zaman awal Azuchi-Momoyama bernama Date Masamune adalah
karakter yang disebutkan itu. Date dan Masamune masing-masing berbunyi seperti
sebutan ‘te’ dalam perkataan teko dan ‘ne’ dalam nenek.

Kiranya nama Date
Masamune bukanlah sesuatu yang terlalu asing lagi buat masyarakat hari ini.
Selain menjadi ikon sejarah dan kebudayaan Jepun yang masyhur, Date Masamune
juga banyak dijadikan karakter dalam siri permainan. Tanyalah mana-mana gamer
yang kerap menghabiskan masa dengan siri permainan seperti Nobunaga’s Ambition,
Onimusha, Kessen, Sengoku Basara, Warrior Orochi, Samurai Warriors, Nioh atau
apa-apa permainan yang bertemakan Zaman Perang Antara Wilayah (Sengoku Jidai),
nescaya nama ini merupakan antara nama yang paling diingati mereka.

Ataupun bagi mereka yang
agak berimaginasi dan gemar menulis tentang kisah alternatif tokoh-tokoh zaman
Sengoku Jidai di platform seperti Wattpad dan Archive of Our Own, besar
kebarangkalian tanpa diselitkan karakter Masamune, suatu ‘fanfic’ itu tidak
akan berhasil kerana auranya yang tersendiri. Gayanya yang memukau, ‘cool’ dan
mempesonakan sudah tentu menjadi ramuan penting bagi menarik minat
pembaca-pembaca ‘fanfic’ yang rata-ratanya perempuan. Begitu juga dengan siapa-siapa
yang pernah menyelusuri permainan Otome atau Dating Simulation bertema Sengoku,
pasti kenal dengan Masamune. Kerapkali karakter Sanada Yukimura juga
digandingkan dengannya.

Bagi peminat anime,
mungkin anime yang bertajuk Masamune-kun no Revenge pernah sekali menjadi
tontonan saudara-saudari. Mungkin juga light novel atau manganya yang
diadaptasi menjadi anime ini pernah kalian baca. Dengan protagonisnya yang
bernama Masamune, plot anime ini tertumpu kepada percintaan berlatarbelakangkan
zaman persekolahan remaja. Kalau diikutkan, agak cliché sebenarnya. Adapun
demikian, Masamune-kun no Revenge yang dikategorikan dalam genre harem dan
komedi romantik ini tidak langsung ada kena mengena dengan fakta sejarah atau
kronologi kehidupan Date Masamune yang akan dihuraikan sebentar sahaja lagi.

Puak
Date

Mengikut catatan sejarah zaman Edo, puak Date (juga
dipanggil Idate) merupakan salah satu daripada sebahagian kecil puak samurai
yang masih wujud sehingga ke hari ini. Puak Date didakwa mula-mula ditubuhkan
pada akhir abad ke-12 oleh Fujiwara no Kamatari iaitu salah seorang ahli
bangsawan dari keluarga Fujiwara yang asalnya berketurunan Maharaja Jepun.
Merujuk kepada Azuma Kagami, seorang
pengikut Shogun Minamoto no Yoritomo yang mengasaskan Keshogunan Kamakura
bernama Hitatchi Ninyoudosai telah menduduki kawasan Isa di Mutsu untuk
beberapa lama. Keturunannya pula telah mengambil nama Date dan mendirikan
penempatan di sekitar kawasan tersebut.

Pada era Nonboku-chō di mana menyaksikan pergolakan
kuasa di Jepun dengan terbahaginya sistem pentadbiran kepada dua iaitu di
Northern Court, Kyoto dan di Southern Court, Yoshino, puak Date telah berpihak
kepada Southern Court dan memerangi puak-puak yang setia kepada Keshogunan Ashikaga
yang menunjangi Northern Court. Walau bagaimanapun, Northern Court menang pada
akhirnya dan majoriti kawasan Date dirampas.

Puak Date juga terkenal dengan pilihan lambangnya
yang di atas. Lambang atau mon Date dalam rajah di atas dikenali sebagai Take-ni-Suzume
yang membawa maksud Burung Pipit dan Buluh. Kita dapat melihat dua ekor burung
pipit dikelilingi batang buluh serta pucuk buluh yang tumbuh bercambah di
tepinya.

Date Masamune (伊達 政宗) dilahirkan di Istana Yonezawa pada 5 September 1567 dalam puak Date yang terletak di kawasan Tōhoku sekali gus menjadi pewaris kepada keturunan pemerintah-pemerintah wilayah yang berkuasa. Anak pertama kepada Daimyō Date Terumune dan cucu kepada Date Harumune ini digelar Bontenmaru dan kemudiannya Tojiro semasa zaman kanak-kanaknya. Mengapa Terumune memilih nama Masamune? Kerana ketua puak Date yang ke-9 juga bernama Masamune. Terumune berharap anaknya mampu menjadi sehebat moyangnya kerana moyangnya ini pernah dengan masyhurnya merampas balik banyak kawasan Date yang dijajah Northern Court pada zaman Noboku-chō serta meningkatkan semula reputasi puak.

Perkahwinan Politik dan Yoshihime

Untuk memastikan keselamatan puak, perkahwinan
politik merupakan sebahagian daripada norma masyarakat ketika itu. Masamune
merupakan anak kepada Terumune dan Mogami Yoshihime. Ketika itu, Terumune
memerlukan seorang anak lelaki untuk menjadi pewaris puak. Daimyō Terumune pula
sememangnya terkenal dengan sifat lemah-lembut dan taat kepada ajaran agama.

Dikhabarkan apabila selesai utusan Date mempersembahkan cadangan perkahwinan ini kepada bapanya Yoshimori, Yoshimori bertanyakan pula kepada Yoshihime tentang akal fikirannya. Yoshihime dengan pantas bersetuju serta berkata, “Jika dapat ku lahirkan seorang bayi lelaki, akan ku bawa lari pewaris takhta itu sebagai tebusan ke sini, berserta kepala suamiku bersama.”

Bapanya terkejut mendengar kata-kata anaknya itu.
Tidak disangka yang anaknya sungguh berani dan tekad untuk melakukan apa-apa
saja demi kebaikan puak Mogami. Perlu diingatkan bahawa puak-puak pada zaman
ini saling bercakaran. Perkahwinan politik bukanlah satu jalan muktamad yang
menjanjikan keamanan abadi. Hanya mereka yang naif akan berfikir sedemikian.

Lahirnya Masamune

Maka, Masamune pun dilahirkan. Terumune sangat
gembira sehinggakan beliau melanggar pantang larang dengan masuk ke bilik
persalinan melihat bayinya yang baru lahir. Pelan kejam Yoshihime pula
tertangguh kerana beliau mengandung anak yang kedua. Yoshihime juga semakin
lembut hati dengan layanan penuh mesra yang diberikan Terumune kepadanya.

Masamune membesar seperti ditatang minyak yang
penuh, disayangi kedua-dua orang tuanya ketika mana Jepun sedang berperang
sesama sendiri. Sebuah kuil bernama Shifuku dibina khusus untuk Masamune. Dua
pembantu juga dipilih iaitu Date Shigezane (sepupu) dan Katakura Kojuro (adik
angkat ibu susuan Masamune). Jurulatih peribadi bagi seni menggunakan tombak
pula ialah Okano Sukezaemon Harutoki. Semasa berumur dua tahun, sarjana
Confucian Aida Koan ditugaskan mengajar Masamune mengenai tatacara ajaran
Confucius.

Dengan segala persiapan, Masamune pun membesar
menjadi seorang yang gagah. Beliau juga menunjukkan kebolehan dalam upacara teh
(tea ceremony) dan berpuisi.

Krisis Mogami

Dengan harapan tinggi yang diberikan kepada
Masamune oleh para pegawai puak Date, Yoshihime berpaling arah dan mula
memberikan lebih kasih sayang kepada adiknya, Tsukimaru (Kojiro, bukan Kojuro).
Sampai pula kepada Yoshihime berita pergeseran antara bapanya dan abang
sulongnya, Yoshiaki. Yoshihime segera berangkat ke Yamagata untuk meleraikan persengketaan
mereka dengan izin suaminya. Pertempuran demi pertempuran tercetus.

Yoshihime akhirnya tiba dan menasihatkan kedua-dua
ahli keluarganya itu untuk berhenti bertelagah kerana konflik seperti ini bak
peribahasa, yang kalah jadi abu, yang menang jadi arang. Dengan auranya yang
mengancam, Yoshihime berjaya menenangkan keadaan. Jika Terumune seorang yang
lemah lembut dan pasif, Yoshihime pula seorang yang agresif dan berkarisma.
Mungkin itulah sebab mengapa Masamune menjadi seorang yang serba-serbi hebat
kelak.

Mata Tersembul Keluar

Selain dididik oleh sarjana Confucian, Masamune
juga diajar oleh seorang sami terkenal yang bernama Kousai Osho. Osho tidak
memberikan sebarang layanan istimewa kepada Masamune hanya kerana kedudukannya.
Latihan keras terus diberikan bertubi-tubi. Osho juga tidak hanya menumpukan
kepada jasmani tetapi juga aspek yang paling penting, rohani anak muridnya itu.

Pernah sekali, Osho menunjukkan sejambak bunga
kepada Masamune dan ditanyakan warnanya. Masamune menjawab, “Ungu.” Osho
membalas, “Saya tidak tanya warnanya yang dilihat dari mata kasar, saya tanya
apa yang kamu nampak dalam hati kamu. Sesungguhnya, jika kamu melihatnya dengan
hati, maka bunga ini akan kelihatan lebih cantik.” Beberapa hari kemudian, Osho
memanggil Masamune dan memarahinya, “Kamu kata warnanya ungu tetapi kenapa
sudah perang kekuningan? Adakah kamu menipu hari itu?!”. Masamune menjawab
sambil memejamkan mata, “Warna bunganya masih ungu, wahai guruku, kerana saya
melihatnya menggunakan hati.” Osho tersenyum dan berpuas hati dengan jawapan
Masamune.

Ketika berumur 5 tahun, satu kejadian telah berlaku. Masamune ketika itu sedang sakit kerana diserang demam campak. Nak dijadikan cerita, demamnya itu amatlah dahsyat sekali sehingga mata kanannya dijangkiti kuman. Biji matanya tersembul keluar dari soket mata kanan serta tergantung di situ. Lantas direntapnya biji mata itu dan dimamahnya. Mengapa? Kerana bagi Masamune, matanya yang tersembul keluar itu hanya akan memberi beban kepadanya dalam pertempuran. Sifat tidak teragak-agak yang ditunjukkan memberikan gambaran betapa uniknya personaliti yang empunya diri.

Kehilangan matanya ketika kecil inilah yang membawa
panggilan Naga Bermata Satu buat Masamune. Juga dipanggil Dokuganryū dalam
bahasa Jepun.

Perkahwinan

Ketika berusia 13 tahun (rekod lain mengatakan 15,
16 tahun), Masamune dikahwinkan dengan Tamura Kiyoaki dari puak Tamura. Usianya
yang muda tidak bermaksud Masamune tidak matang, malahan sebaliknya.
Perkahwinan ini bukan sahaja bertujuan untuk bersekutu dengan Tamura tetapi
juga sebagai syarat untuk majlis datang umur (coming-of-age) yang mahu
dijalankan segera.

Kebiasaannya, majlis ini dijalankan bagi mereka
yang berusia 18 tahun tetapi tidak bagi Masamune kerana bapanya Terumune mahu
Masamune turun merasai suasana di medan perang demi meningkatkan moral dan
semangat puak Date yang sedang memerangi puak Soma.

Pertempuran Pertama

Sebelum Masamune turun ke medan perang buat pertama
kali, sami Osho berpesan dengan nada yang tegas kepadanya agar berperang bukan
kerana kemarahan terhadap musuh. Sebaliknya, kasihanilah mereka, hancurkan
impian mereka yang sia-sia dan tunjukkan jalan yang benar.

Masa ini, umurnya baru 14 tahun. Satu Mesyuarat Perang (War Council) diadakan di istana dan proses merekrut orang ramai bermula. Alangkah terkejutnya Daimyō Terumune apabila mendapat tahu seramai 43,700 orang samurai dan pahlawan menyambut kempen seruan perangnya itu hanya kerana Masamune akan bertempur bersama.

Terumune berkeriut kerana pada masa-masa biasa, beliau yang merupakan pemerintah wilayah (Daimyō) pun hanya mampu merekrut lebih kurang 20,000 orang. Hal ini menunjukkan betapa popularnya nama Masamune dalam kalangan rakyat jelata.

Tahun berikutnya, bala tentera Masamune digerakkan untuk menakluk istana Omori yang dikawal puak Soma. Sekelip mata sahaja istana tersebut jatuh. Dengan momentum yang melambung tinggi, Masamune dan dua orang pembantunya Kojuro dan Shigezane menunjukkan prestasi yang amat memberangsangkan. Istana Kanatsu yang dikawal puak Ashina pula dikepung bala tentera Masamune. Gabungan tentera Ashina, Soma, Ouchi dan Hatakeyama berusaha memecahkan kepungan Date. Pertempuran tercetus di sepanjang Sungai Abukuma.

Walaupun digasak hebat oleh tentera dari 4 puak
musuh, pasukan Masamune tidak menunjukkan sebarang kelemahan. Akhirnya,
musuh-musuhnya berundur. Istana Kanatsu pula ditakluk apabila pengikut Ashina
membelot dan membunuh ketua mereka, Ashina Jubei. Bekalan beras dirampas dan
kempen perang diteruskan. Kali ini, Istana Marumori pula tumpas.  Seterusnya, Istana Kayanama mengalami nasib
yang sama.

Pada waktu ini jugalah, Daimyō Oda Nobunaga dari
puak Oda yang dijangka pasti menyatukan seluruh tanah Jepun telah dikhianati
panglimanya sendiri, Akechi Mitsuhide di Kuil Honnō. Ketika itu, puak Oda telah
pun menakluki hampir 1/3 kepulauan Jepun! Insiden di Honnō-ji ini telah
mengubah landskap feudal Jepun secara keseluruhannya.

Daimyō Date Masamune

Ketika berusia 17 tahun, Masamune telah dilantik
menjadi Daimyō puak Date apabila bapanya mengambil keputusan untuk bersara.

Tidak seberapa lama, salah seorang pegawai Date
bernama Ouchi Sadatsuna membelot dan berkhidmat dengan puak Ashina di Aizu. Masamune
melancarkan perang ke atas Ashina dengan serta-merta. Panglima Ashina, Inawashiro
Morikuni berjaya memberhentikan kemaraan Masamune. Berang, Masamune menuju ke
Otemori (kubu Sadatsuna) menggunakan tipu helah lalu menakluki istana tersebut.
800 orang pembelot dibunuhnya.

Puak Hatakayema yang berada di Miyagi (selatan
Iwate) mahu berdamai dengan Masamune. Ketuanya, Yoshitsugu beberapa kali cuba
berdamai dengannya namun ditolak Masamune kerana beranggapan yang Yoshitsugu
ini bukanlah seorang individu yang boleh dipercayai. Bila-bila masa saja mereka
boleh mungkiri perjanjian kalau dibuat. Yoshitsugu tidak mahu mengalah dan memujuk
pula Terumune. Sekarang, segala kuasa dan keputusan terletak sepenuhnya kepada
Masamune, bukannya dirinya.

Gugurnya Bapa Kesayangan

PTerumune yang lembut hatinya itu, mengajak Yoshitsugu untuk menjamu selera sambil berbincang. Keesokan harinya, setelah mengucapkan penghargaan kepada tuan rumah atas layanan baik yang diberikan, Yoshitsugu dan beberapa orang pengikutnya telah menculik Terumune sambil diacukan pedang katana di lehernya. Mereka segera beredar. Pengawal-pengawal istana tidak mampu berbuat apa-apa kerana takut Terumune dibunuh penculiknya itu jika cuba menghalang.

Masamune yang baru sahaja pulang dari sesi melatih
burung helang (falconry) terkejut dengan berita yang didengarnya itu. Persis
kilat, tentera beristinggar Date (arquebus) segera dilancarkan untuk
menyelamatkan bapanya itu. Drama kejar-mengejar berlanjutan sehinggalah ke
tebing Sungai Abukuma.  Tenteranya segera
membidik senapang ke arah penculiknya itu. Terumune pula berteriak dari jauh,
“Masamune! Arahkan mereka untuk segera tembak bedebah ini. Jangan hiraukan ayah.”

Masamune teragak-agak. Lagipun, sebagai seorang
anak, Terumune ialah bapanya yang telah banyak berjasa. Dalam suasana
hiruk-pikuk, Yoshitsugu mengambil kesempatan mengelar leher bapanya dan
melarikan diri ke Nihonmatsu. Hancur berkecai hati Masamune melihat bapanya
longlai dan rebah ke bumi. Kiranya, inilah pengajaran paling pahit buat
sepanjang hayat untuk dirinya. Ada juga kisah lain yang mengatakan bahawa
Yoshitsugu juga mati dan gagal melarikan diri.

Dendam Yang Membara

Untuk membalas dendam atas kematian bapanya, bala
tentera Date dikerahkan untuk menyerang puak Hatakeyama yang bersekutu dengan
puak Satake, Ashina, Soma dan beberapa puak tempatan. Pertempuran tercetus.
Percaturan Masamune serba tidak menjadi. Berkemungkinan besar kerana
kemarahannya telah mempengaruhi cara beliau berfikir. Ego Masamune pula kian
menebal kerana dia percaya akan kemampuannya untuk menang. Tentera Date yang
berjumlah 7000 orang berlindung di dalam Kubu Motomiya menunggu serangan 30,000
tentera gabungan musuh.

Satu demi satu kubu berhampiran jatuh ke tangan
musuh. Salah seorang panglimanya, Moniwa Yoshinao juga terbunuh. Kubu utama
Motomiya semakin dihampiri musuh. Yang menghalangnya hanyalah sebatang sungai
dan sebuah jambatan. Masamune tercedera teruk bertempur di atas jambatan
tersebut. Keadaan amat parah sehinggakan kem utama Date dipindah ke sebuah
rumah usang berhampiran sungai tersebut.

Sami Osho yang juga terlibat dalam pertempuran itu
memukul Masamune dengan tongkatnya berkali-kali. “Bukankah sudah diajar dahulu?
Jangan membunuh kerana dendam. Sekarang lihatlah di sekelilingmu, berapa ramai
yang mati? Macam mana kamu hendak bertanggungjawab kepada keluarga mereka? Jika
kamu terus begini, lebih baik kamu bunuh diri. Syaitan seperti kamu hanya akan
menyusahkan rakyat biasa jika kamu menakluki seluruh kawasan Oshu!” Tengking
Osho berkali-kali. Masamune hanya tunduk diam.

Keesokan pagi, Masamune mendapat berita gembira
apabila musuhnya telah berundur kerana salah satu puak musuh, Satake, telah
diserang oleh puak Satomi. Walaupun mereka telah berundur, pertempuran kali ini
disifatkan sebagai satu kekalahan teruk bagi Masamune. Mungkin kerana sifatnya
yang agresif dan tingkahlaku yang mudah berubah-ubah, Masamune digelar Naga
Bermata Satu.

Ibu Durjana

Dalam masa yang sama, ibunya, Yoshihime berkomplot
untuk menjatuhkan Masamune dan digantikan dengan adiknya, Kojiro. Menggunakan
alasan yang Masamune sudah tidak siuman lagi selepas menyebabkan kematian ramai
tentera Date dalam pertempuran sebelum ini, mereka yakin komplot ini ada
justifikasinya. Semenjak awal lagi, Kojiro lebih disayangi Yoshihime berbanding
Masamune.

Insiden terjadi apabila Yoshihime bersama Kojiro
makan bersama Masamune setelah lama tidak ketemu. Arak dituangkan lalu diminum
Masamune. Kojiro dengan pantas menghunuskan katananya untuk membunuh Masamune.
Terkejut, Masamune bingkas bangun dan mencapai pedangnya berdekatan. Berlakulah
pergelutan antara kedua-duanya. Kesudahannya, Kojiro mati dibunuh Masamune yang
cedera ringan. Yoshihime pula diberi pengampunan penuh oleh Masamune.

Penakluk Oshu

Rajah menunjukkan wilayah Oshu pada zaman Sengoku

Kini, Masamune tidak lagi membenarkan emosi
mengawal dirinya. Beliau melancarkan beberapa siri serangan terhadap jiran
sekeliling demi meluaskan pengaruh Date. Masamune sudah lama berhasrat untuk
menakluki seluruh wilayah Oshu. Sejak kecil lagi beliau telah memikirkan
perancangan jangka masa panjang untuk menaklukinya. Perancangan ini dipanggil,
‘Perancangan 10 Tahun Oshu’ kerana dalam perancangannya itu, beliau
menggambarkan Oshu mampu ditaklukinya dalam masa 10 tahun.

Kemudian, tibalah Pertempuran Suriagehara, pertempuran
terbesar dan terakhir bagi Masamune sebelum dapat menakluki seluruh kawasan
Oshu. Dalam pertempuran ini, Date berjaya memujuk Iwanashiro Morikuni dari puak
Ashina untuk berpaling tadah. Tentera Date berjumlah 23,000 manakala tentera
Ashina dan sekutunya berjumlah 16,000.

Istana Kurokawa, salah satu istana hebat pada zaman
itu digegarkan dengan kemaraan tentera Masamune. Tentera Ashina berduyun-duyun
keluar dari istana dan bergabung dengan tentera bantuan yang dihantar
musuh-mush Date. Kedua-dua pihak memulakan pertempuran di Suriagehara, tidak
jauh dari situ. Ternyata skil dan kemahiran tentera Date yang jauh lebih
berpengalaman, ditambah pula dengan strategi ulung Masamune, berjaya
menghancurkan pasukan musuh. Kurokawa ditakluk dan puak Ashina lenyap dari peta
Jepun.

Maka, layaklah Masamune digelar sebagai Penakluk
Oshu. Satu gelaran yang tidak pernah diberikan kepada mana-mana pemerintah
sebelum ini.

Pertempuran ini dianggap sebagai pertempuran
terakhir bagi Masamune dalam kempen peluasan kuasa puaknya kerana ketika ini,
sebahagian besar Jepun telah pun ditakluki oleh dua puak berkuasa, sama ada
puak Toyotomi atau puak Tokugawa. Ketika ini Toyotomi Hideyoshi telah pun
menjadi Shogun dan Ieyasu Tokugawa dilantik menjadi Kanselor Jepun. Tiada lagi
ruang untuk Masamune meluaskan kuasa. Menentang salah satu puak di atas adalah
perkara bodoh yang tidak akan dilakukan sesiapapun yang berfikiran wajar.

Akhirnya, puak Date dibawah pemerintahan Masamune
berkhidmat sebagai ‘vassal’ untuk Toyotomi dan seterusnya Tokugawa selepas
Pertempuran Agung Sekigahara yang menyaksikan penyatuan Jepun.

Pengepungan Odawara

Masih ada satu puak yang berdegil tidak mahu tunduk
kepada kekuasaan Toyotomi iaitu puak Hojo. Puak Hojo amat yakin dengan
kemampuan Istana Odawara yang dianggap salah satu istana terhebat pada zaman
itu, sebaris dengan istana Himeji, Osaka dan Azuchi. Hideyoshi tidak mahu
berlengah lagi dan melancarkan kempen menakluki Odawara. Masamune diperintah
untuk membantu dalam kempen ini.

Menggunakan kelicikannya, Masamune memberi pelbagai
alasan untuk melengah-lengahkan tenteranya. Ini kerana, jika mereka sampai
lewat, pertempuran sudah hampir tamat dan tentera Date tidak perlu bertempur
serta dapat mengelakkan kematian. Masamune juga menjangka, jika pertempuran itu
dimenangi Hideyoshi, kemungkinan besar anginnya juga dalam keadaan yang baik.
Maklumlah, sudah menang perang.

Namun, Hideyoshi tidak kurang bijaknya juga. Segala
percaturan Masamune dapat dihidunya satu persatu. Setelah pertempuran tamat,
Masamune tiba dengan pakaian serba indah dan berkualiti, dengan wajah yang
tiada sedikit pun tanda ketakutan. Hideyoshi yang marah hanya tersenyum tetapi
menghukumnya dengan memindahkan kawasan pemerintahan puak Date dari Aizu ke
Yonezawa yang lebih rendah bilangan koku. Koku melambangkan hasil kekayaan
sesebuah kawasan itu.

Iwadeyama, Perang Korea dan Tentera Flamboyan

Setelah beberapa tahun berkhidmat untuk Hideyoshi,
Masamune dikurniakan daerah Iwatesawa. Beliau berpindah ke situ dan menukarkan
namanya menjadi Iwadeyama. Sebuah istana juga dibina di puncak Iwadeyama.
Selama 13 tahun puak Date membangunkan kawasan tersebut. Masamune dengan
bangganya berjaya menjadikan Iwadeyama sebagai salah satu pusat perkembangan
ekonomi dan politik.

Pada tahun 1592, Masamune dengan tenteranya seramai
tiga ribu orang (kontinjen terawal) telah menyambut seruan Hideyoshi untuk
turut serta dalam kempen Perang Korea. Menariknya, tidak seperti sebelum ini di
Odawara, Masamune dengan segera mengerahkan tenteranya ke Kyoto untuk perarakan
ketenteraan pra-peperangan apabila mendapat arahan Hideyoshi. Tidak berlengah
walaupun sedikit.  Perarakan ini bukan
sahaja dihadiri Toyotomi Hideyoshi dan para bangsawan di Imperial Court malah
Maharaja Jepun sendiri turut berkenan mencemar duli sebagai tanda sokongan.

Masamune berbuat demikian kerana berfikiran jika
beliau sampai lewat, bukan saja Hideyoshi akan marah sekali lagi, malah akan
memaksa pasukannya bertempur di barisan hadapan (vanguard) dalam medan perang
di Korea sebagai hukuman. Ini amatlah berbahaya dan merugikan puak Date. Tidak
cukup dengan itu, Masamune telah menempah khas baju perisai hitam (bercampur
emas di beberapa bahagian badan) dan topi berbentuk kon untuk tenteranya
semata-mata untuk perarakan tersebut.

HBiasa di medan perang, tentera Date memakai perisai
bertemakan warna biru. Ada juga rekod yang mengatakan bukan warna biru tetapi
hijau kerana perbezaan perspektif warna zaman tersebut dan zaman sekarang serta
masalah penggunaan perkataan. Walau bagaimanapun, imej tenteranya yang serba
hitam keemasan dengan topi kon yang aneh telah menarik perhatian seluruh
hadirin. Hadirin bersorak gembira melihat tentera Date.

Malah, Shogun Hideyoshi sendiri merasa sangat kagum
dengan apa yang dilihatnya. Dalam hatinya, beliau mengagumi hasil kekayaan emas
yang dimiliki puak Date sehinggakan perisai mereka pun disaluti warna emas. Ini
merupakan salah satu helah genius Masamune. Hal ini kerana, dengan pasukan
tenteranya yang kelihatan sungguh mengancam, sudah tentu Hideyoshi akan
menugaskan mereka sebagai tentera yang berkawal berhampiran unit kendalian
Hideyoshi. Tidaklah perlu untuk ke Korea dalam masa yang terdekat. Sangkaannya
tepat.

Menurut legenda, keghairahan inilah yang membawa
kepada terhasilnya perkataan ‘Dateotoko’ atau ‘Datemono’. Datemono bermaksud
individu atau kumpulan yang menonjol, menarik perhatian, bergaya,
berwarna-warni (lebih dari satu dua warna) tetapi dalam masa yang sama, tetap
menakjubkan dan mengagumkan. Istilah flamboyant
juga digunakan di sini. Dateotoko pula membawa maksud seseorang yang
berpakaian berwarna-warni atau seseorang yang menggunakan lebih dari satu
senjata serta orang tersebut kelihatan beradab (refined) atau menarik
(attractive). Sekali gus ini membawa kepada kebarangkalian yang Masamune
sememangnya bukan calang-calang hensem.

Ketika di Korea, Masamune berkhidmat dengan
cemerlang dalam beberapa pertempuran serta membantu tentera Jepun yang
terkandas di sana.

Baju Perisai Kalis Peluru

Sebahagian tenteranya juga dilengkapi baju perisai
kalis peluru! Sesiapa yang pernah main permainan Total War Shogun barangkali
pernah melihat salah satu unit unik puak Date yang dipanggil Date Bulletproof Samurai. Betapa
hebatnya pemikiran Masamune sehingga mampu menghasilkan sesuatu teknologi yang
jauh ke hadapan. Ini juga menggambarkan keberanian tentera Date. Satu-satunya
tentera yang tidak takut untuk berhadapan dengan peluru maut yang dimuntahkan
ratusan istinggar dalam satu-satu pertempuran.

Walau bagaimanapun, efektif atau tidak masih tidak
diketahui kerana didakwa perisainya berat dan juga kos penghasilannya yang
mahal.

Pertempuran Agung Sekigahara dan Pembukaan Sendai

Dalam pertempuran ini, Masamune berpihak kepada
tentera gabungan puak Tokugawa ataupun juga dikenali sebagai Eastern Army. Shogun Toyotomi Hideyoshi
sudah meninggal dunia dan digantikan dengan anaknya Hideyori yang masih muda.
Ishida Mitsunari, salah seorang pegawai paling berkuasa dalam puak Toyotomi
telah menjadikan Hideyori sebagai boneka. Rata-rata samurai marah dengan
tindakan Ishida yang mengutamakan kepentingan dirinya sendiri.

Siri pertempuran di Utara bermula apabila Masamune
bersama-sama Mogami Yoshiakira berjaya menghalang Uesugi Kagekatsu daripada
membantu Western Army dengan
mengepung Hataya. Tentera Date kemudiannya menyerang Istana Fukushima dan
menaklukinya.

Kejayaan ini melicinkan pergerakan tentera Tokugawa
ke Barat (untuk tiba di Sekigahara) kerana segala gangguan sudah dihapuskan.
Pertempuran Sekigahara berakhir dengan kemenangan bergaya Eastern Army. Masamune pula dihadiahkan kawasan Sendai di mana
beliau membina satu istana baru di Aoba. Sendai kemudiannya berkembang maju
sehingga menjadi hab perdagangan dan bandar yang hebat. Di kawasan pertama kali
Masamune tiba di Sendai, sebuah tugu peringatannya telah dibina. Hari ini, tugu
ini menjadi salah satu tarikan pelancongan bagi sesiapa yang melancong ke
Sendai.

Warkah Masamune Untuk Pius Paul V

Pada tahun 1613, Masamune menghantar salah seorang
pegawai samurainya, Hasekura Rokuemon Tsunenaga untuk menyertai satu ekspedisi
ke Eropah untuk tujuan mengadakan perjanjian perdagangan dengan negara di benua
itu. Paderi Sotelo yang dibuang negeri ke Sendai atas kesalahan menyebarkan
ajaran Kristian yang bertentangan dengan undang-undang telah ikut serta dalam
ekspedisi itu. Buat masa ini dalam sejarah, inilah ekspedisi pertama Jepun ke
Eropah.

Sebuah kapal perang galleon yang berinspirasikan Barat telah dibina di pelabuhan
Tsuki-no-Ura di Miyagi, Sendai. Projek ini mendapat persetujuan Keshogunan
Tokugawa. Kapal perang ini dinamai San
Juan Bautista dan Date Maru dalam bahasa Jepun. Menariknya, kapal ini
mempunyai jata keluarga Hasekura yang berbentuk Swastika dipercayai berasal
daripada ajaran Buddha.

Kapal Date Maru tiba di California selepas meredah
lautan Pasifik. Pelayaran diteruskan ke Acapulco, Mexico dan Mexico City. Dalam
perjalanan, ramai pelayar yang memeluk Kristian dan dibaptiskan. Setibanya di
Sepanyol, mereka menghadap Raja Philip III dan Tsunenaga memeluk Kristian serta
dibaptiskan menjadi Francisco Felipe Faxicura. Rombongan mereka disambut dengan
meriah oleh kerajaan Sepanyol tetapi tiada perjanjian yang dimuktamadkan lagi.

Seterusnya, Tsunenaga meneruskan pelayaran ke Rom
untuk menyampaikan sekeping warkah yang ditulis Masamune kepada Pius Paul
kelima, ketua agama Kristian Katolik. Rombongan Jepun itu menyerahkan dua
keping warkah, satu dalam bahasa Jepun dan satu lagi dalam bahasa Latin.
Kandungan warkah tersebut menyatakan dua benda, bahawa tabligh Kristian
dijemput datang ke Jepun dan perjanjian perdagangan antara Mexico (yang dijajah
Sepanyol) dengan Jepun. Warkah tersebut masih boleh dijumpai di Arkib Vatican
hari ini. Antara kandungan warkah tersebut berbunyi,

Kissing the Holy feet of the Great,
Universal, Most Holy Lord of The Entire World, Pope Paul, in profound submission
and reverence, I, Idate Masamune, King of Wōshū in the Empire of Japan,
suppliantly say:

The Franciscan Padre Luis Sotelo came
to our country to spread the faith of God. On that occasion, I learnt about
this faith and desired to become a Christian, but I still haven’t accomplished
this desire due to some small issues. However, in order to encourage my
subjects to become Christians, I wish that you send missionaries of the
Franciscan church. I guarantee that you will be able to build a church and that
your missionaries will be protected. I also wish that you select and send a
bishop as well. Because of that, I have sent one of my samurai, Hasekura
Rokuemon, as my representative to accompany Luis Sotelo across the seas to
Rome, to give you a stamp of obedience and to kiss your feet. Further, as our
country and Nueva España are neighbouring countries, could you intervene so
that we can discuss with the King of Spain, for the benefit of dispatching
missionaries across the seas.”

Dapat dilihat bahawa Masamune menamakan dirinya sebagai King of Wōshū iaitu Oshu. Pius bersetuju untuk menghantar missionaries Kristian ke Jepun tetapi menyerahkan keputusan perjanjian perdagangan kepada Raja Sepanyol. Ada juga rekod yang menyatakan kemungkinan Masamune mengirimkan pedang samurai kepada Pius.

Namun, misi Tsunenaga gagal kerana tindakan
Keshogunan Tokugawa yang mengharamkan penyebaran agama Kristian dan menjatuhkan
hukuman bunuh kepada penganutnya.

Sanada Yukimura dan Masamune

Pada tahun 1614-1615, puak Tokugawa melancarkan
serangan habis-habisan ke atas kubu terakhir pengikut Toyotomi di Osaka, dikenali
sebagai Kempen Musim Salji dan Musim Panas Pengepungan Osaka. Pernah sekali, kerana
bosan tiada serangan yang dibuat pasukan sekutunya, Masamune bertindak memerintahkan
pasukan istinggarnya untuk melepaskan tembakan serentak (volley) beberapa kali
di belakang pasukan sekutunya sendiri supaya mereka melancarkan serangan. Sudah
tentu, ini memberi reputasi buruk kepadanya. Sekali lagi, sifatnya yang tidak
dapat dijangka jelas kelihatan dalam insiden ini.

Berbalik kepada peperangan ini, salah satu
pertempuran dari banyak-banyak pertempuran yang berlaku ialah Pertempuran Dōmyōji.

Dalam pertempuran inilah dipercayai Masamune dan
seteru setandingnya, Yukimura mungkin telah berlawan antara satu sama lain.
Pertempuran inilah yang memberi inspirasi kepada fanfiction hari ini yang kerap
mengaitkan Masamune dan Yukimura sama ada dalam permainan ataupun anime seperti
Sengoku Basara.

SKemangkatan Ieyas

Ketika
Ieyasu sedang nazak pada tahun 1616, Masamune yang datang melawatnya telah
membacakan satu puisi Zen. Ini menyerlahkan lagi personalitinya yang penuh
beretika. Walaupun Ieyasu tidak pernah mempercayai Masamune sepenuhnya, namun
rekod perkhidmatannya memang baik. Sejak zaman Toyotomi lagi.

Satu
kata-kata hikmat Masamune yang masih diingati sehingga ke hari ini ialah, “Sifat
mulia yang berlebihan akan menjadikan seseorang itu kaku; kebaikan yang
melampaui batas akan menjadi kelemahan.” (Rectitude carried to excess hardens
into stiffness; benevolence indulged beyond measure sinks into weakness).

Kesimpulan

Pada 27 Jun tahun 1636, Date Masamune menghembuskan nafasnya yang
terakhir dengan tenang. Anaknya, Tadamune menggantikan beliau sebagai Daimyō
Date.

Kesimpulannya,
perjalanan hidup Masamune penuh dengan warna-warna. Sifatnya yang lantang,
berani, agresif tetapi licik dan genius dalam mengatur strategi menjadikannya
sebagai seorang yang serba boleh. Beliau juga terbukti sebagai seorang
pemerintah yang bijaksana dan berwawasan mirip Oda Nobunaga kerana
penerimaannya terhadap orang luar dan teknologi asing yang dibawa.

Cuma satu
benda yang penulis yakin Masamune sesalkan sangat sehingga akhir hayatnya
adalah kegagalannya menyatukan seluruh Jepun.

Maka,
tidaklah
menghairankan apabila Masamune pernah mengeluh tentang nasibnya. “Alangkah
baiknya jika aku dilahirkan 10 atau 20 tahun lebih awal. Sudah tentu aku dapat
duduk sama rendah, berdiri sama tinggi dengan Toyotomi Hideyoshi, Tokugawa
Ieyasu dan Oda Nobunaga. Ketika itu, tidak mustahil untuk ku menyatukan seluruh
negara ini.”

Rujukan:

Date. (n.d.). Retrieved December 29, 2018, from
http://koei.wikia.com/wiki/Date

Date Masamune. (n.d.). Retrieved December 29, 2018,
from http://badassoftheweek.com/index.cgi?id=584119921490

Masamune Date. (n.d.). Retrieved December 29, 2018,
from http://koei.wikia.com/wiki/Masamune_Date

Museum. (n.d.). Welcome to Date Masamune historical
perspective. Retrieved December 29, 2018, from
http://www.date-masamune.jp/eng.php

Seal, & West. (2017, September 30). Date
Masamune. Retrieved December 29, 2018, from
https://wiki.samurai-archives.com/index.php?title=Date_Masamune

Strusiewicz, C. J. (2018, February 19). The Samurai
Who Met The Pope. Retrieved December 29, 2018, from https://www.tokyoweekender.com/2018/02/the-samurai-who-met-the-pope/


Kerana Makan Kari, Tentera Jepun Digantung Tugas

Kari, siapa tak suka. Tak kiralah apa jenis kari, ia sentiasa membuatkan pemakannya kekenyangan. Tetapi kerana kari juga, ia mengakibatkan enam orang tentera mempertahankan diri maritim Jepun (SDF) digantung tugas!

Kenapa mereka dikenakan hukuman sebegitu rupa? Mereka digantung tugas kerana mereka didapati makan hidangan kari tentera laut tanpa membuat sebarang pembayaran selama tiga tahun,

Perlakuan mereka termasuk seorang pegawai berusia 50-an dikesan berlaku di pangkalan udara Hachinose di timur laut Jepun. Mengikut peraturan, hidangan kari tentera laut hanya boleh dinikmati oleh tentera dan pegawai yang tinggal di berek atau atas kapal yang berlabuh di pangkalan.

Malangnya, enam orang individu ini tidak termasuk dalam dua kumpulan yang dinyatakan dan sepatutnya membayar harga makanan yang diambil. Si pegawai yang tidak didedahkan identitinya tidak membayar hidangan kari yang diambilnya dari Julai 2017 hingga Mac 2020. Sementara anggota tentera lain melakukan perkara sama antara dua hingga tiga tahun sejak 2012.

Apabila hal tersebut diketahui, kesemua enam individu ini disiasat dan dihadapkan ke tribunal tentera. Semasa diberi peluang untuk membela diri, si pegawai mendakwa semua orang melakukannya sebelum beliau ditugaskan ke pangkalan berkenaan. Tambahnya, itu bukan satu kesalahan besar jika dibandingkan dengan kesalahan-kesalahan disiplin lain.

Hujah pembelaannya bagaimanapun ditolak oleh pihak tribunal. Pada akhir perbicaraan, kesemua enam individu itu dikenakan hukuman gantung tugas selama lima hari. Walaupun hukuman sebegini nampak remeh, ia merupakan amaran kepada anggota dan pegawai SDF lain untuk tidak melakukan perkara sama.

Pada setiap hari Jumaat, anggota-anggota SDF menikmati kari tentera laut sebagai juadah mereka. Hubungkait kari dengan SDF sangat kuat sehinggakan ada yang mengambil pek-pek kari tentera laut sebagai cenderamata. Ada juga versi kari sebegini dijual di sesetengah pasaraya terpilih.

Tentera laut Jepun mula menggemari kari terima kasih kepada kehadiran pegawai dan tentera laut British (Royal Navy) yang berdarah Anglo-India di Jepun. Ini susulan pintu sempadan Jepun dibuka selepas dasar pengasingan yang dikuatkuasakan sejak tiga abad sebelumnya ditamatkan secara paksa pada pertengahan abad ke-19.

Resepi kari terawal Jepun mula muncul dalam buku masakan sekitar 1872. Kari versi moden iaitu nasi kari atau kare raisu amat popular dalam kalangan pelajar sekolah dan tentera laut yang kelaparan.

RUJUKAN

McCurry, J. (2022, 1 April). Taste for free curry leaves Japanese defence force members in a pickle. The Guardian.

Sumber gambar: Takatoshi Kurikawa/Alamy


Lima Tonggak Utama Telefon Pintar

Telefon
pintar. Rasanya hampir semua pembaca yang sedang membaca rencana ini pastinya mempunyai
peranti ini ditangan mereka. Mungkin ramai juga yang sedang membaca rencana ini
menggunakan telefon pintar.

Ia merupakan peranti/gajet yang boleh kata wajib dimiliki oleh setiap orang. Tua atau muda, kaya atau miskin, pastinya memiliki peranti yang sangat hebat ini. Dianggarkan pada tahun 2018, pengguna telefon pintar adalah sekitar 3 billion dan dijangka akan meningkat lagi kepada 3.8 billion pada tahun 2021.

Jika melihat kepada statistik itu sahaja, maka tidak hairanlah jika kita dapat simpulkan yang kebanyakan orang di dunia ini kini memiliki telefon pintar. Dan ianya datang dalam pelbagai jenama dan spesifikasi.

Dari yang popular seperti Samsung, iPhone dan Huawei kepada yang kurang dikenali orang ramai seperti Doogee dan Elephone, setiap satunya mempunyai ciri tersendiri dan kemampuan yang tersediri yang dicari oleh pengguna. Jadi kita sebagai pengguna perlulah bijak dalam memilih. Ada banyak kriteria sebenarnya yang boleh digunakan dalam memilih telefon pintar. Jenama sahaja bukan penentu kemampuan telefon pintar yang kita pilih. Kadang-kadang jenama yang kurang diketahui juga mampu menawarkan telefon pintar yang hebat. Oleh itu, dalam memilih telefon pintar yang baru, kita perlulah melihat pada segala aspek yang penting.

Seorang vlogger popular, MKBHD, menyenaraikan lima tonggak utama yang sangat penting untuk diambil kira sebelum membeli telefon pintar. Dan saya kira lima tonggak utama ini sudah mencukupi dalam memastikan kita tidak tersilap langkah dalam membeli.

Cuba bayangkan diri anda yang kini sedang dalam keadaan memerlukan telefon pintar yang baharu. Telefon pintar yang anda ada sekarang berada dalam keadaan sangat uzur ibarat hidup segan mati tak mahu. Jadi anda bergerak ke pusat beli-belah terdekat, mencari kedai peranti yang menjual berbagai model dan jenama telefon pintar untuk anda pilih.

Dengan modal yang mencukupi anda mungkin akan memilih berdasarkan jenama, mungkin anda terus ambil model terbaru keluaran Samsung, ataupun juga model terkini iPhone. Tetapi sebenarnya memilih telefon pintar yang terbaik bukan hanya berdasarkan jenama semata-mata. Di sinilah lima tonggak utama tersebut memainkan peranannya.

Rekaan/ Kualiti Binaan

Benda pertama
sekali yang anda nampak apabila sedang memilih telefon pintar yang baharu adalah
rekaan dan kualiti binaannya. Rekaan sebenarnya memainkan peranan yang besar dalam
penggunaan telefon pintar. Mungkin ada diantara anda yang merasakan rekaan ini
bukan sesuatu yang penting, kerana pada dasarnya kebanyakan telefon pintar
kelihatan sama sahaja jika dipandang dari jauh.

Ini
kerana mungkin anda melihat rekaan itu hanya pada berapa cantiknya telefon
pintar itu pada mata anda. Sebenarnya rekaan telefon pintar bukan sahaja
tertakluk pada nilai estetika. Tapi juga pada reka letak dan juga kualiti
binaannya.Di mana letaknya kamera, sensor cap jari, mikrofon, speaker dan banyak lagi menentukan
bagaimana anda menggunakan telefon pintar itu untuk aktiviti seharian anda.

Masih ingat lagi tentang Samsung Galaxy S8 yang meletakkan sensor cap jarinya di sebelah kamera?  Kesilapan itu akan menyebabkan anda sering tersalah tekan cap jari anda pada lensa kamera dan mungkin menjatuhkan kualiti lensa kamera tersebut. Ataupun mungkin juga Xioami Mix 2 yang meletakkan kamera pandang depannya di bahagian bawah, yang pada saya kurang praktikal jika dinilai secara keseluruhan.

Kualiti binaan juga memainkan peranan yang penting. Sama ada badan telefon tersebut dibina dengan plastik, aluminum, kaca mahupun seramik. Kualiti binaan telefon bergantung pada keselesaan dan pilihan masing-masing. Binaan besi seperti aluminium tidak membolehkan ianya digunakan untuk pengecasan tanpa wayar, tapi ianya kelihatan cantik dan tahan kotoran.

Kaca dan seramik pula disamping boleh digunakan untuk pengecasan tanpa wayar, ianya juga kelihatan cantik di mata pengguna, tetapi malangnya telefon dengan badan kaca ataupun seramik mudah terdedah dengan kekotoran seperti debu dan juga cap jari. Dah terpaksa pula tutup telefon pintar yang cantik itu dengan pelindung. Yang plastik pula walaupun mungkin tidak lut pada kekotoran, tapi pada dasarnya nampak buruk pada pandangan mata.

Dalam kategori rekaan dan kualiti binaan ini, saya rasa pemenangnnya adalah Apple. Rekaan dan kualiti binaan mereka amat konsisten dan terbaik buat pengguna. Cuma harganya faham-faham sahajalah.

Jadi sebelum hendak memilih, angkatlah telefon pintar itu dahulu. Belek dulu puas-puas, dan tengok kesesuaiannya dengan penggunaan harian anda. Jangan pilih hanya berdasarkan pada jenama.

Paparan Skrin

Dah puas belek dan pegang telefon pintar itu, anda kini boleh beralih pada paparan skrin. Di sini, segala aksi dan kemampuan telefon pintar kita dipaparkan di sini.

50%
daripada permukaan telefon diliputi dengan skrin telefon pintar. Memandangkan
skrin itulah yang anda akan tenung, dan berinteraksi setiap hari, maka paparan
skrin perlulah berada dalam keadaan yang baik dan optimum untuk kegunaan
seharian. Ada banyak kriteria yang boleh anda gunakan sebelum memilih paparan
telefon pintar yang terbaik.

Kriteria yang pertama sekali perlu dilihat adalah saiz. Kalau anda meminati telefon pintar bersaiz kecil, mungkin saiz 5” sesuai untuk anda, ataupun 4” jika ianya masih ada di pasaran. Kebanyakan telefon pintar sekarang meletakkan saiz antara 5.5” hingga ke 6.5”. Kedua, perkara yang anda perlu pastikan ialah resolusi telefon pintar tersebut.

Kebanyakan telefon pintar secara puratanya memiliki resolusi 1080p. Bagi jenis peranti mercu (flagship), kebanyakannya memiliki resolusi 1440p. Ada juga telefon pintar seperti Sony Experia XZ Premium yang mempunyai resolusi sehingga 4K UHD.

Pada
pendapat saya resolusi 1080p sudah mencukupi untuk telefon pintar. Anda perlu
ingat, telefon pintar memang mempunyai skrin yang kecil, jadi agak melampau
jika hendak ke resolusi 4K. Tapi terpulanglah kepada cita rasa masing-masing.

Kriteria seterusnya yang anda perlu lihat adalah jenis paparan skrin itu sendiri. Sama ada ia menggunakan teknologi LCD, AMOLED atau P-OLED. Masing-masing mempunyai kelebihan dan kelemahan tersendiri yang perlu diambil kira. Skrin LCD merupakan teknologi yang sudah matang, tapi ia mempunyai beberapa kelemahan dari segi paparan warna dan nisbah beza jelas (contrast ratio).

AMOLED pula mempunyai masalah di mana ia kurang tahan berbanding LCD. Selain itu, kualiti dan ketahanan skrin AMOLED akan menurun mengikut masa bergantung kepada tempoh penggunaan. Dan ianya menggunakan lebih banyak sumber tenaga berbanding skrin LCD. P-OLED yang dikeluarkan oleh LG juga begitu.

Tentu ada yang sedar yang terlalu banyak elemen teknikal yang saya paparkan di sini. Tapi nak memilih yang terbaik sebenarnya mudah dan bergantung kepada penggunaan seharian anda. Jika anda memang menyukai skrin besar, pilihlah saiz skrin 6” ke atas, dengan resolusi 1080p.

Mungkin anda boleh pergi ke resolusi 1440p tapi ia hanya menampakkan kesan jika anda menggunakan telefon anda sebagai pemain media (Netflix, YouTube) ataupun untuk bermain permainan video. Dari segi jenis skrin pula, LCD sahaja sudah mencukupi. Telefon pintar Honor 20 Pro pun masih lagi menggunakan skrin LCD. Oleh kerana itulah, harganya juga murah.

AMOLED dan P-OLED biasanya hanya terdapat pada telefon pintar berharga tinggi, jadi terpulang pada cita rasa masing-masing. Asalkan paparan skrin nampak cantik pada mata anda cukuplah.

Prestasi*Gambar ujian prestasi iPhone XS Max. Sumber:  https://www.macworld.com/article/3308541/iphone-xs-iphone-xs-max-benchmark-results.html

Dah puas belek telefon dan tengok skrin, tibalah masanya untuk anda menilai prestasi telefon pintar tersebut. Jika anda seorang yang mengetahui tentang spesifikasi telefon pintar yang anda ingin beli, termasuklah ingatan-capaian-rawak (RAM) dan juga cip pemprosess yang ia miliki, mungkin ini bukan sesuatu yang menjadi masalah.

Tetapi tidak semua orang sebegitu. Jadi anda boleh juga melakukan proses perbandingan melalui aplikasi penanda aras (benchmark) yang popular seperti AnTuTu dan juga Geekbench. Tetapi saya ada solusi dan cara yang lebih mudah lagi bagi menilai prestasi telefon pintar anda.

Tim McDonough, Presiden Qualcomm sendiri pernah berkata, yang membeli telefon pintar  berdasarkan keputusan penanda aras pemproses sahaja adalah sama seperti membeli kereta hanya kerana kemampuan tayar kereta itu. Pemproser dan RAM hanyalah sebahagian sahaja dari komponen yang membentuk telefon pintar anda. Jadi ia bukanlah sesuatu yang baik untuk menilai prestasi telefon pintar hanya berdasarkan kepada spesifikasi sahaja.

Perisian juga banyak memainkan peranan yang penting bagi memberi pengalaman yang lancar kepada pengguna. Contohnya di sini ialah iPhone X yang hanya memiliki 3 GB RAM sahaja. Tetapi ia masih boleh menyaingi malah kadangkala mengalahkan peranti mercu lain yang kebanyakannya memiliki sehingga 8 GB RAM. Ini kerana perisian iPhone yang mengurus memori telefon dengan efisien dan baik sekali membolehkan 3GB RAM pun sudah mencukupi untuk memberi pengalaman yang lancar dan terbaik kepada pengguna.

Jadi saya tawarkan solusi yang mudah di sini. Tatal (scroll)-lah telefon pintar itu. Buka seberapa banyak aplikasi yang boleh dan lihatlah sendiri prestasi telefon pintar itu. Adakah ia terhegeh-hegeh dalam membuka aplikasi atau lancar bak pelari pecut.

Satu lagi yang anda perlu ambil kira adalah perisian. Sama ada ia akan dikemasikini selalu atau terhad untuk tempoh tertentu sahaja. Kekerapan kemaskini perisian ini penting bagi menentukan nyawa dan umur telefon pintar itu di tangan anda.

Kebanyakan telefon pintar Android mengehadkan kemaskini perisian untuk tempoh 2 tahun sahaja, seperti yang diwajibkan oleh Google. Jadi agak merugikan jika anda perlu membeli telefon pintar 2 tahun sekali. Oleh itu periksa dulu tempoh kemaskini perisian telefon pintar anda sebelum membeli.

Bateri

Kita pergi ke dalam pula iaitu melihat bateri yang menjadi sumber kuasa telefon pintar anda. Tanpa bateri, telefon pintar anda takkan berfungsi. Kriteria ini agak sukar, kerana bukan senang untuk anda melihat kemampuan bateri hanya dengan membelek telefon pintar yang anda pilih di kedai. Ini memerlukan sedikit kajian dan pembacaan sebelum anda menjejakkan kaki ke kedai peranti.

Mujurlah, sumber rujukan dan bahan bacaan berkenaan bateri telefon pintar ini banyak berlegar di ruang maya. Jadi tidaklah sukar untuk anda membuat perbandingan dalam memilih telefon pintar yang terbaik. Tetapi sebelum itu, perlu untuk anda ambil tahu sedikit sebanyak tentang bateri telefon pintar.

Bateri telefon pintar kebanyakannya menggunakan bateri jenis Lithium Ion (Li-On). Ia merupakan bateri yang dicas semula berdasarkan pergerakan ion lithium. Positif ke negatif apabila sedang dicas, dan negatif ke positif apabila sedang digunakan.

Kapasiti bateri Li-On diukur dengan unit mAH ataupun miliampere per hour. Lebih besar nilainya, lebih banyak caj elektrik yang boleh disimpan. Kebanyakan telefon pintar sekarang mempunyai kapasiti sehingga 3,000 hingga 4,000 mAh. Ada juga yang berkemampuan menyimpan sehingga 5,000 mAh namun kapasiti bukanlah penentu utama kepada prestasi bateri anda.

Seperti juga MKBHD, saya lebih suka menilai bateri telefon pintar dengan melihat pada penggunaannya. Penggunaan bateri boleh dinilai berdasarkan screen-on-time (SOT) ataupun tempoh masa ianya digunakan. Kebanyakan telefon pintar pada masa kini mempunyai SOT pada kadar lima hingga enam jam.

Tapi
ini semua bergantung kepada penggunaan. Jika anda pengguna tegar yang sering menggunakan
telefon pintar untuk bermain permainan video ataupun menonton video di YouTube,
SOT anda mungkin akan lebih rendah berbanding pengguna biasa. Tapi jika ianya
sama, itu bermakna yang telefon pintar anda mempunyai prestasi bateri yang
optimum.

Selain itu, anda juga boleh mengambil kira kemampuan pengecasan yang dimiliki. Kebanyakan telefon pintar pada masa kini (kecuali iPhone) sudah dilengkapi dengan ciri pengecasan pantas (DASH Charging, Quick Charge dll) maka ia merupakan sesuatu yang saya kira penting bagi memastikan kelansungan penggunaan telefon pintar anda dalam aktiviti seharian.

Kamera

Kita akhirnya tiba ke tonggak yang terakhir. Tonggak yang saya kira sebenarnya tidak penting. Tapi disebabkan kita hidup dalam era yang menggunakan imej dan gambar sebagai medium komunikasi, maka tidak hairanlah apabila kita lihat yang setiap telefon pintar pasti akan datang dengan lensa kameranya sendiri.

Di sini, ada dua tips yang saya ingin sampaikan dalam memilih kamera pada telefon pintar yang terbaik. Yang pertama adalah konsistensi. Cubalah ambil gambar menggunakan kamera telefon pintar tersebut dan lihatlah hasilnya. Jika gambar yang diambil memang konsisten cantik tanpa memerlukan anda terbaring ataupun mengikut posisi jurugambar professional, maka kamera telefon pintar anda itu sudah cukup baik.

Tidak perlulah anda mengambil kira berapa bilangan lensa yang ia miliki ataupun berapa jauh kamera anda boleh zum. Itu semua hanya gimik yang tidak menentukan kebolehupayaan kamera telefon pintar anda.

Contoh terbaik di sini ialah Google Pixel 3, yang hanya mempunyai satu lensa kamera sahaja. Tapi kualiti imejnya adalah yang terbaik saya kira jika dibandingkan dengan telefon pintar yang lain. Malah pada pendapat saya jauh lebih baik berbanding Huawei P30 Pro. Selain itu, anda juga perlu melihat perisian kamera itu sendiri dan tentukan sama ada ia senang digunakan atau tidak dan penggunaannya bersifat lancar atau sebaliknya.

Penutup

Itulah dia lima tonggak utama yang boleh digunakan dalam menilai telefon pintar. Saya akui ada juga beberapa kriteria yang saya tidak masukkan di sini seperti harga, alat ganti dan servis yang ditawarkan, tetapi itu semua hanyalah kriteria susulan. Lima tonggak utama ini sahaja sudah mencukupi untuk menilai secara menyeluruh telefon pintar yang anda ingin beli.

Bagi mereka yang sering membuat perbandingan secara objektif di antara telefon pintar yang wujud di pasaran, pastinya sedar yang sebenarnya tidak ada satu pun telefon pintar yang kita boleh panggil sempurna yang memenuhi kesemua kriteria lima tonggak utama yang senaraikan di sini.

iPhone walaupun memenuhi banyak kriteria, tapi baterinya tidaklah terlalu baik dan ketiadaan pengecasan pantas (quick charge) membuatkan iPhone kurang digemari. Samsung Galaxy S10+ pula walaupun memenuhi hampir semua kriteria tetapi ia mempunyai perisian yang kurang lancar dan penuh dengan bloatware. Perkara sama juga turut membelenggu Huawei P30 Pro.

Jadi sebenarnya telefon pintar ini (terutama sekali dalam kalangan peranti mercu) masing-masing mempunyai kelebihan dan kelemahan tersendiri. Terpulang kepada cita rasa masing-masing dalam memilih telefon pintar pilihan anda.

Rujukan

Brown, E. (2018, March 22). 8 impressive
Chinese smartphones you’ve never heard of. Retrieved from ZDNet:
https://www.zdnet.com/pictures/the-8-best-chinese-smartphones-i-have-seen/

Burrell, H. (2019, April 12). Best
battery life phone 2019. Retrieved from Tech Advisor: https://www.techadvisor.co.uk/test-centre/mobile-phone/best-battery-life-phone-3679230/

Guide, T. (2018, May 17). The Beginner’s
Guide to your Phone Battery. Retrieved from Medium:
https://medium.com/@thebeginner/the-beginners-guide-to-your-phone-battery-fa31ecd142e9

Hildenbrand, J. (2019, March 5). Metal
vs. plastic vs. glass vs. ceramic: Which is the best phone material?
Retrieved from Android Central:
https://www.androidcentral.com/metal-vs-plastic-vs-glass-which-best-material-phones

Honor 20 Pro Specification. (2019, May). Retrieved from GSM Arena: https://www.gsmarena.com/honor_20_pro-9710.php

Ismail, A. (2019, May 11). Best
Smartphone Cameras 2019. Retrieved from tom’s guide:
https://www.tomsguide.com/us/best-phone-cameras,review-2272.html

Johnson, L. (2014, January 28). Qualcomm:
Don’t buy a smartphone because of a CPU benchmark. Retrieved from Trusted
Review:
https://www.trustedreviews.com/news/qualcomm-don-t-by-a-smartphone-because-of-its-cpu-2923002

Kastrenakes, J., & Brandom, R. (2018,
October 24). Google mandates two years of security updates for popular
phones in new Android contract. Retrieved from The Verge:
https://www.theverge.com/2018/10/24/18019356/android-security-update-mandate-google-contract

McFerran, D., & Singh, S. (2017,
December 22). Xiaomi Mi Mix 2 review. Retrieved from Tech Radar:
https://www.techradar.com/sg/reviews/xiaomi-mi-mix-2-review/2

MKBHD. (2015, August 24). On the Perfect
Smarthpone. Retrieved from YouTube:
https://www.youtube.com/watch?v=Nmkab1LUqlg

Munoz, R. (2018, September). Top 14 Criteria
In Buying The Best Smartphone. Retrieved from Mobile Con:
https://www.mobilecon2012.com/top-14-criteria-in-buying-the-best-smartphone/

Nield, D. (2018, October 2). Why
Comparing Smartphone Specs is a Waste of Time. Retrieved from Gizmodo:
https://gizmodo.com/why-comparing-smartphone-specs-is-a-waste-of-time-1822794285

O’Leary, D. (2016, Disember 1). Screen-on
time: Why is it important, and how can I extend it? Retrieved from Android
Authority: https://www.androidauthority.com/screen-time-important-725427/

Pateel, I. (2017, December 28). Smartphone
Display Technologies and Terminology Explained: OLED, LCD, Strengths &
Weaknesses. Retrieved from xda Developers:
https://www.xda-developers.com/smartphone-display-terminology-explained/

Savov, V. (2017, April 1). The Galaxy
S8’s misplaced fingerprint scanner was probably a last-minute change.
Retrieved from The Verge:
https://www.theverge.com/2017/4/1/15147998/samsung-galaxy-s8-fingerprint-reader-location

Takahashi, D. (2018, September 11). Newzoo:
Smartphone users will top 3 billion in 2018, hit 3.8 billion by 2021.
Retrieved from Venture Beat:
https://venturebeat.com/2018/09/11/newzoo-smartphone-users-will-top-3-billion-in-2018-hit-3-8-billion-by-2021/

Top 5 best-selling smartphone brands in the
world. (2018, December
18). Retrieved from Business Tech:
https://businesstech.co.za/news/mobile/291286/top-5-best-selling-smartphone-brands-in-the-world-2/

Triggs, R. (2017, August 15). POLED vs
AMOLED – what is the difference between these OLED technologies? Retrieved
from Android Authority:
https://www.androidauthority.com/poled-vs-amoled-792869/

What’s the Perfect Smartphone Screen Size? 5, 5.5 or 6 inches? (2019, May 22). Retrieved from Prizm Institute: https://www.prizminstitute.com/blog/perfect-smartphone-screen-size/

Woods, B. (2018, November). Smartphone
screens explained: display types, resolutions and more. Retrieved from
Android Pit: https://www.androidpit.com/smartphone-displays-explained


Tauhid Sebagai Batu Asas

Perkara paling penting bagi apa-apa bangunan ialah batu asasnya (foundation). Sehebat mana rekabentuk bangunan itu, andai batu asasnya tidak kukuh, pasti akan roboh juga. Mana mungkin pencakar langit dapat dibina tanpa batu asas yang dapat menampung bebannya…

Begitu juga diri kita ini. Andai diri ini tiada asas untuk menampung tujuan hidup kita, bagaimana mungkin kita dapat hidup sebagai seorang insan yang sempurna dalam pandangan penciptaNya.

Tanyalah pada diri sendiri;
“Apakah tujuan hidupku di dunia ini?”

Adakah kita hari ini hidup semata-mata untuk mengejar angan kosong?
Atau kita hari ini hidup untuk menjalankan perintahNya di muka bumi ini?

Firman Allah:
Dan aku tidak menciptakan jin dan manusia melainkan supaya mereka mengabdi kepada-Ku.
Adz Dzaariyaat 51:56

Ya, kita diciptakan untuk mengabdikan diri ini kepadaNya…
Kerana itulah, ‘Tauhid’ merupakan asas bagi manusia.
Dengan tauhid, baru kita mampu meletakkan diri kita ini sebagai hambaNya.

Untuk menanam rasa tauhid itu, kita perlu melihat kembali Maha Berkuasa dan Maha Mencipta Allah itu, dan mengetahui setiap penciptaanNya itu ada tujuannya.

Kenalilah Allah melalui ciptaanNya. Kerana setiap ciptaanNya itu ada tujuannya masing-masing:

– Langit, bumi, matahari, bulan dan bintang:
Sesungguhnya Tuhan kamu ialah Allah yang telah menciptakan langit dan bumi dalam enam masa, lalu Dia bersemayam di atas ‘Arsy. Dia menutupkan malam kepada siang yang mengikutinya dengan cepat, dan (diciptakan-Nya pula) matahari, bulan dan bintang-bintang (masing-masing) tunduk kepada perintah-Nya. Ingatlah, menciptakan dan memerintah hanyalah hak Allah. Maha Suci Allah, Tuhan semesta alam.
Al A’raaf 7:54

Tidakkah kamu perhatikan bagaimana Allah telah menciptakan tujuh langit bertingkat-tingkat?
Dan Allah menciptakan padanya bulan sebagai cahaya dan menjadikan matahari sebagai pelita?
Nuh 71:15-16

Yang telah menciptakan tujuh langit berlapis-lapis. Kamu sekali-kali tidak melihat pada ciptaan Tuhan Yang Maha Pemurah sesuatu yang tidak seimbang. Maka lihatlah berulang-ulang, adakah kamu lihat sesuatu yang tidak seimbang?
Kemudian pandanglah sekali lagi niscaya penglihatanmu akan kembali kepadamu dengan tidak menemukan sesuatu cacat dan penglihatanmu itupun dalam keadaan payah.
Al Mulk 67:3-4

Dan Dia menancapkan gunung-gunung di bumi supaya bumi itu tidak goncang bersama kamu, (dan Dia menciptakan) sungai-sungai dan jalan-jalan agar kamu mendapat petunjuk,
dan (Dia ciptakan) tanda-tanda (penunjuk jalan). Dan dengan bintang-bintang itulah mereka mendapat petunjuk.
An Nahl 16:15-16

Dan Kami telah menjadikan untukmu di bumi keperluan-keperluan hidup, dan (Kami menciptakan pula) makhluk-makhluk yang kamu sekali-kali bukan pemberi rezki kepadanya.
Al Hijr 15:20

Dia menciptakan langit dan bumi dengan haq. Dia membentuk rupamu dan dibaguskanNya rupamu itu dan hanya kepada Allah-lah kembali(mu).
At Taghaabun 64:3

Dan Kami tidak menciptakan langit dan bumi dan apa yang ada antara keduanya dengan bermain-main.
Kami tidak menciptakan keduanya melainkan dengan haq, tetapi kebanyakan mereka tidak mengetahui.
Ad Dukhaan 44:38-39

– Hujan dan angin
Allah-lah yang telah menciptakan langit dan bumi dan menurunkan air hujan dari langit, kemudian Dia mengeluarkan dengan air hujan itu berbagai buah-buahan menjadi rezki untukmu; dan Dia telah menundukkan bahtera bagimu supaya bahtera itu, berlayar di lautan dengan kehendak-Nya, dan Dia telah menundukkan (pula) bagimu sungai-sungai.
Ibrahim 14:32

– Binatang
Dan apakah mereka tidak melihat bahwa sesungguhnya Kami telah menciptakan binatang ternak untuk mereka yaitu sebahagian dari apa yang telah Kami ciptakan dengan kekuasaan Kami sendiri, lalu mereka menguasainya?
Yaasiin 36:71

Dan Dia telah menciptakan binatang ternak untuk kamu; padanya ada (bulu) yang menghangatkan dan berbagai-bagai manfaat, dan sebahagiannya kamu makan.
Dan kamu memperoleh pandangan yang indah padanya, ketika kamu membawanya kembali ke kandang dan ketika kamu melepaskannya ke tempat penggembalaan.
Dan ia memikul beban-bebanmu ke suatu negeri yang kamu tidak sanggup sampai kepadanya, melainkan dengan kesukaran-kesukaran (yang memayahkan) diri. Sesungguhnya Tuhanmu benar-benar Maha Pengasih lagi Maha Penyayang,
dan (Dia telah menciptakan) kuda, bagal dan keledai, agar kamu menungganginya dan (menjadikannya) perhiasan. Dan Allah menciptakan apa yang kamu tidak mengetahuinya.
An Nahl 16:5-8

Dan tiadalah binatang-binatang yang ada di bumi dan burung-burung yang terbang dengan kedua sayapnya, melainkan umat (juga) seperti kamu. Tiadalah Kami alpakan sesuatupun dalam Al-Kitab, kemudian kepada Tuhanlah mereka dihimpunkan.
Al An’aam 6:38

Tidaklah kamu tahu bahwasanya Allah: kepada-Nya bertasbih apa yang di langit dan di bumi dan (juga) burung dengan mengembangkan sayapnya. Masing-masing telah mengetahui (cara) sembahyang dan tasbihnya, dan Allah Maha Mengetahui apa yang mereka kerjakan.
An Nuur 24:41

Pendek kata:
Allah menciptakan segala sesuatu dan Dia memelihara segala sesuatu.
Az Zumar 39:62

Oleh itu, ingatlah:
Allah-lah yang menciptakan kamu, kemudian memberimu rezki, kemudian mematikanmu, kemudian menghidupkanmu (kembali). Adakah di antara yang kamu sekutukan dengan Allah itu yang dapat berbuat sesuatu dari yang demikian itu? Maha Sucilah Dia dan Maha Tinggi dari apa yang mereka persekutukan.
Ar Ruum 30:40

Maka apakah kamu mengira, bahawa sesungguhnya Kami menciptakan kamu secara main-main (saja), dan bahawa kamu tidak akan dikembalikan kepada Kami?
Al Mu’minuun 23:115

Oleh itu, usahlah leka dalam hidup ini.
Jadikanlah ‘Tauhid’ kepada Allah sebagai batu asas kehidupan kita.
Jalankanlah hidup ini mengikut acuan (shibghah) yang ditetapkanNya. Kerana itulah fitrah manusia…

Maka hadapkanlah wajahmu dengan lurus kepada agama Allah; (tetaplah atas) fitrah Allah yang telah menciptakan manusia menurut fitrah itu. Tidak ada perubahan pada fitrah Allah. (Itulah) agama yang lurus; tetapi kebanyakan manusia tidak mengetahui,
dengan kembali bertaubat kepada-Nya dan bertakwalah kepada-Nya serta dirikanlah shalat dan janganlah kamu termasuk orang-orang yang mempersekutukan Allah,
yaitu orang-orang yang memecah-belah agama mereka dan mereka menjadi beberapa golongan. Tiap-tiap golongan merasa bangga dengan apa yang ada pada golongan mereka.
Ar Ruum 30:30-32

[RENUNGAN QIAMULAIL]
– YHY


Mumia Seorang Hamba Yang Ditemui Di Pompeii

Kemµsηαhαn yang menimpa bumi Pompeii wajar dijadikan mercu sejarah kerana ada kaitan dengan hukum hakam geologi. Bagaimana sebuah gunung berapi boleh menghamburkan amarah alami sudah pasti mempunyai pengajarannya secara tersendiri.

Walau bagaimanapun, Pompeii adalah sebuah peristiwa yang terlalu dαhsyαt. Pertama sekali, bandar ini menjulang nilai estetika Rom terutamanya dalam kalangan bangsawan istana (Owens, n.d.).

Kira senang cakap, Pompeii pernah menjadi simbol kebudayaan Rom. Dan tinggalannya mendedahkan kekayaan Rom dalam bab budaya.

Salah satu kebudayaan Rom adalah amalan perhαmbααη. Tiada orang yang berakal waras akan menyokong sistem serba dµrjαηα ini.

Walau bagaimanapun, amatlah tidak adil jika mentaliti sosial zaman sekarang diguna pakai untuk menghakimi tatacara silam. Semangat pro-kesamarataan hari ini berpunca daripada cara hidup perkαµmαn terdahulu.

Perangai perkαµmαn terdahulu berpunca angkara amalan perhαmbααη lebih terdahulu. Dan amalan perhαmbααη ini adalah kerana normalisasi daripada zaman silam.

Meskipun Rom mengamalkan perhαmbααη, klausa pembebasan tetap ada. Dan Pompeii menyimpan rahsia seorang lelaki disegani yang sebenarnya berasal daripada kasta hαmbα. Dan beliau meninggal dunia beberapa dekad sebelum kejadian Pompeii.

Bermaknya rangkanya membuka jendela baru kepada saintis yang terlalu dahaga untuk mendapatkan bahan kajian.

Ada sebab kenapa rangka ini sangat penting. Pertama sekali, isi perut bumi yang keluar daripada Gunung Vesuvius terlalu panas. Semua fahamlah panasnya mampu melenyapkan setiap inci kulit manusia. 100,000 kali ganda lebih panas daripada apa yang berlaku di Hiroshima. Padahal bala yang menimpa Hiroshima bersuhu 4,000°C.

Untuk dapatkan gambaran panas Pompeii, nyαlαkan api dapur. Panas api itu hanya dalam lingkungan 2,000°C sahaja. Letak tangan pada api dan bayangkan panas Pompeii. Pastikan senyum masa bayang.

Sebab itu banyak rangka sedia ada hanya tinggal tulang berhabuk. Yang menyayatkan adalah keadaan mereka dalam usaha untuk mencari tempat selamat, contohnya seorang ibu mendakap anak kecilnya (McCrum, 2015).

Panas dapur sudah cukup untuk menjejaskan kulit. Panas Pompeii menghαpµskan bahan organik pada tubuh mαηgsα. Jadi apabila saintis membuka keranda yang simpan rangka lelaki tersebut, mereka sangat gembira. Kerana mαkαm dan kerandanya terpelihara daripada api Vesuvius.

Meskipun sudah beralaf, bahan organik daripada kulit, rambut dan telinganya masih ada untuk dibuat kajian (Morrison, 2021).

Tentang Lelaki Yang Dimuliakan

Penemuan rangka ini memberi bukti bahawa pengurusan bandar Pompeii amat menghargai jasa orang ramai. Lelaki ini meskipun bekas hαmbα berjaya mencari wang begitu banyak untuk membiayai persembahan bahasa Yunani.

Jasanya diukir pada sebuah tanda yang diperbuat daripada batu marmar. Dan pada tanda tersebut, mereka mengabadikan namanya: Marcus Venerius Secundio.

Daripada satu mαkαm ini, saintis mengesahkan bahawa Pompeii adalah sebuah bandar yang mengalu-alukan semua jenis budaya. Secundio pernah menjadi hαmbα umum yang menjaga Kuil Dewi Venus.

Selepas dibebaskan, beliau mendalami ilmu agama dengan kumpulan Augustales. Melalui platform inilah beliau menempa namanya dalam lembaran sejarah, yang kekal relevan dan masyhur hingga hari ini.

Ini adalah keadaan rangkanya yang sebenarnya terpelihara dalam keadaan sangat baik. Hasil kajian mendapati beliau berusia 60 tahun sebelum meninggal dunia. Buat masa sekarang, saintis masih belum pasti jika beliau dimumiakan secara sengaja atau semulajadi. Andainya disengajakan, maka ini pun satu lagi ilmu baru dalam sejarah Pompeii. Apa-apa pun, Secundio sudah mengupas lapisan terbaru tentang Pompeii. Bandar ini tidak patut dikenang hanya sebagai “bandar yang dibinαsαkαn”. Terlalu banyak ilmu yang masih belum dikenal pasti. Amat merugikan jika Pompeii dinokhtahkan sebegitu rupa.

RUJUKAN:

McCrum, K. (2015, Mei 21). Terrified mother and child’s final moments preserved in ash after Pompeii volcano (ditapiskan) 1,900 years ago. Mirror.

Morrison, R. (2021, Ogos 17). Meet Marcus Venerius Secundio: Partially mummified skeleton with white hair and part of an ear still intact is discovered in a tomb in Pompeii belonging to a wealthy 60-year-old man who helped organise performances in Greek. Daily Mail.

Owens, J. (n.d.). Pompeii. History.